Θέσεις - τριμηνιαία επιθεώρηση - Κοινωνικοποίηση της οικιακής εργασίας\nΤεύχος 9, περίοδος: Οκτώβριος - Δεκέμβριος 1984\nΤο χειμώνα του 1917, ο Λένιν έγραφε από την Ελβετία στους συντρόφους του μια σειρά από γράμματα πάνω στην επανάσταση. Στο τρίτο του γράμμα έλεγε: είναι αδύνατο να εξασφαλίσουμε την αληθινή ελευθερία, είναι αδύνατο να χτίσουμε τη δημοκρατία, και ακόμη περισσότερο το σοσιαλισμό, χωρίς τη συμμετοχή των γυναικών στις δημόσιες υποθέσεις, στην πολιτοφυλακή, στην πολιτική ζωή, χωρίς να τις βγάλουμε από την αποβλακωτική ατμόσφαιρα του νοικοκυριού και της κουζίνας. (Lenine 1917). Μερικά χρόνια αργότερα, και για πολλές δεκαετίες, δηλαδή μέχρι σήμερα, η παραπάνω θέση του Λένιν, που ερχόταν σ' αυτόν κατευθείαν από τον Ένγκελς1 χάθηκε μέσα στη σιωπή της κρατικής αστικής τάξης των ανατολικών χωρών και των εξαρτημένων κομμουνιστικών κομμάτων που εμφανίστηκαν σαν οι νόμιμοι κληρονόμοι της επαναστατικής λενινιστικής παράδοσης. Η γυναικεία απελευθέρωση ταυτίζεται σήμερα στις ανατολικές χώρες με το δικαίωμα των γυναικών να εργάζονται έξω από το νοικοκυριό, και μάλιστα σε επαγγέλματα που παραδοσιακά θεωρούνται ανδρικά. Η οικονομική ανεξαρτησία των γυναικών που προκύπτει από αυτή την κατάσταση έχει βέβαια μεγάλη σημασία για την απελευθέρωση των γυναικών, αλλά από μόνη της δεν είναι αρκετή. Οι γυναίκες στη Σοβιετική Ένωση δουλεύουν ένα οκτάωρο έξω από το σπίτι και ένα οκτάωρο μέσα στο σπίτι (Μπαράσκαγια 1978) ακριβώς όπως και πολλές γυναίκες στις βιομηχανικές χώρες της Δύσης. Ανάλογα φαινόμενα παρατηρούνται και στην Κίνα, όπου εξάλλου, από το 1980, εμφανίστηκε πια και επίσημα στις συνοικίες των αστών του Πεκίνου το επάγγελμα της υπηρέτριας (Le Monde 15.1.84). Αριστερά και δεξιά η θέση της γυναίκας στο νοικοκυριό και στην κουζίνα θεωρείται ακόμη σήμερα από πολλούς σαν μια θέση που της ανήκει από τη Φύση. Όμως από το Β' Παγκόσμιο πόλεμο και μετά, εντείνεται στις βιομηχανικές χώρες της Δύσης η Επέκταση της μισθωτής εργασίας και στις γυναίκες. Ήδη στη δεκαετία του '70 η διπλή εργασία των γυναικών μέσα και έξω από το σπίτι συνιστά ένα στοιχείο της σημερινής κρίσης αναπαραγωγής της εργατικής δύναμης. Πάνω σ' αυτή την υλική βάση αναπτύσσεται το σύγχρονο φεμινιστικό κίνημα που ξαναφέρνει στο ιδεολογικό προσκήνιο το ζήτημα της οικιακής εργασίας. Η θέση που επικρατεί ανάμεσα στις γυναίκες, αλλά και στα κόμματα και τις οργανώσεις, είναι το μοίρασμα της οικιακής εργασίας με τον άνδρα - σύζυγο. Η κλασική και ξεχασμένη θέση του μαρξισμού για την απαλλαγή των γυναικών από την αποβλακωτική ατμόσφαιρα του νοικοκυριού και της κουζίνας δεν έχει σήμερα μεγάλη απήχηση. Απ' όσο ξέρω την υιοθέτησαν οι γυναικείες οργανώσεις της Ισπανίας (Hurtado 1978) η Anja Meulenbelt (1983) η Angela Davis (1984) και κάποιες κομμουνίστριες του ΚΚ Γαλλίας. Σκοπός αυτού του άρθρου είναι να υποστηρίξει ότι: α) το αίτημα για μοίρασμα της δουλειάς μέσα στο σπίτι είναι ένα μεταρρυθμιστικό σχέδιο, αποδεκτό από την αστική τάξη με την προϋπόθεση της σταδιακής υλοποίησης του έτσι ώστε να εξασφαλιστεί εντωμεταξύ η συναίνεση των ανδρών (μιλώντας για άνδρες δεν πρέπει να εννοούμε εδώ τους αστούς: αυτούς δεν τους αφορά το ζήτημα της οικιακής εργασίας σαν άνδρες αλλά σαν κοινωνική τάξη. Το ίδιο ισχύει και για τις αστές [Alzon 1977]). β) Το ζήτημα της οικιακής εργασίας είναι ζήτημα πολιτικό. Η λύση του είναι επίδικο αντικείμενο της πάλης των τάξεων. Συνδέεται άμεσα με την πολιτική της λιτότητας, την ανεργία, την εντατικοποίηση της δουλειάς στο εργοστάσιο, τη μείωση των κοινωνικών παροχών κ.ά. γ) Η ισότιμη κατανομή της οικιακής εργασίας ανάμεσα στα μέλη του νοικοκυριού, και ιδιαίτερα ανάμεσα στον άνδρα και τη γυναίκα, μπορεί να καλυτερέψει τη θέση της γυναίκας μόνο πρόσκαιρα. δ) Η εξωτερίκευση της οικιακής εργασίας, η κοινωνικοποίηση της, δηλαδή η πραγματοποίηση της από την κοινότητα και η ανάπτυξη συλλογικών μορφών κατανάλωσης - παραγωγής - διαχείρισης των προϊόντων αυτής της εργασίας, είναι η μόνη αντικαπιταλιστική λύση του ζητήματος της οικιακής εργασίας. Οι θέσεις αυτού του άρθρου στηρίζονται στις θεμελιώδεις προτάσεις του Μαρξ για το νόμο της αξίας, και έτσι η ανάλυση πραγματοποιείται σε μια σχετικά περιορισμένη περιοχή του θεωρητικού πεδίου που συγκροτούν οι μαρξιστικές έννοιες στο σύνολο τους. Η διεύρυνση αυτής της περιοχής με την εισαγωγή και άλλων μαρξιστικών εννοιών στην ανάλυση θα μπορούσε να επιχειρηθεί αφού πρώτα οι θέσεις που παρουσιάζονται εδώ υποστούν τη δοκιμασία της κριτικής. Επίσης, το άρθρο αυτό δεν εξαντλεί ολόκληρη την υπάρχουσα βιβλιογραφία: δεν έχει σα στόχο να κλείσει αλλά να ανοίξει μια συζήτηση.\n2. Η σκοτεινή πλευρά της εργασίας\nΜέσα στους τοίχους του νοικοκυριού η γυναικεία εργασία πραγματοποιείται έτσι ώστε να συμβάλει στην αναπαραγωγή του εμπορεύματος εργατική δύναμη: η αναπαραγωγή αυτή δεν πραγματοποιείται μόνο με την κατανάλωση εμπορευμάτων αλλά και με την κατανάλωση χρήσιμων αντικειμένων (αξιών χρήσης) που παράγει η οικιακή διαδικασία της εργασίας δηλαδή η γυναικεία εργασία2 στο σπίτι. Η εργατική δύναμη φθείρεται καθημερινά, και καθημερινά απαιτείται για την ανασύσταση της ο ίδιος κύκλος οικιακών εργασιών. Έτσι η νοικοκυρά παλεύει καθημερινά ενάντια στη φθορά του ίδιου πράγματος: αυτό που παράγει αναλώνεται αμέσως και απαιτεί να ξαναπαραχθεί. Το σύνολο των επιμέρους εργασιών της συγκροτεί έναν ατέρμονα κύκλο που συνιστά γι' αυτήν έναν κλειστό και ακίνητο κόσμο. Μέσα σ' αυτό το αντισύμπαν (Bachelard) η έγκλειστη νοικοκυρά έχει την εντύπωση ότι απλώς διαιωνίζει το παρόν. Τέτοιο είναι το περιεχόμενο της δουλειάς της (Beauvoir 1949). Τα ιδεολογικά αποτελέσματα του εφιαλτικού κύκλου εργασιών της δε θα μας απασχολήσουν εδώ (Greer 1971). Από την άποψη που μας απασχολεί, σημασία έχει κυρίως η ποσότητα της οικιακής εργασίας των γυναικών. Χωρίς να ανατρέξουμε σε αριθμούς και στατιστικές ξέρουμε όλοι μας ότι οι γυναίκες αντιμετωπίζουν την εργασία τους έξω από το σπίτι σαν μια ξεκούραση μετά την εξαντλητική φυσική προσπάθεια και τη νευρική ένταση που απαιτεί το νοικοκυριό. Παρ' όλ' αυτά ο χρόνος εργασίας της νοικοκυράς δεν υπολογίζεται από καμία επίσημη κρατική στατιστική: είναι λογιστικά ανύπαρκτος. Μία εκτίμηση του Διεθνούς Γραφείου Εργασίας δίνει τα παρακάτω αποτελέσματα. Σύμφωνα με τα στοιχεία της Meulenbelt (1983) η μέση εβδομαδιαία εργασία των νοικοκυρών σπάνια είναι λιγότερη από 50 ώρες, ενώ η εβδομαδιαία εργασία των Αγγλίδων νοικοκυρών με ένα τουλάχιστο παιδί είναι κατά μέσο όρο 77 ώρες. Μία άλλη έρευνα που πραγματοποιήθηκε στην Αγγλία (Wilmott and Young 1973) βρήκε ότι οι γυναίκες που απασχολούνται με πλήρες ωράριο έξω από το σπίτι διαθέτουν 23 ώρες για το νοικοκυριό ενώ ο αντίστοιχος χρόνος για τις νοικοκυρές ήταν 45 ώρες την εβδομάδα. Ο μέσος εβδομαδιαίος χρόνος εργασίας της νοικοκυράς στη Γαλλία (Alzon 1977) είναι μεταξύ 54 και 87 ωρών ανάλογα με τον αριθμό των παιδιών. Υπάρχει λοιπόν ένας τεράστιος όγκος από την πιο σκοτεινή, την πιο βαριά, την πιο αποβλακωτική εργασία, που πραγματοποιείται μέσα στα νοικοκυριά αλλά δεν καταγράφεται από τις επίσημες στατιστικές. Αυτό το γεγονός, της μη καταγραφής, βρίσκει την εξήγηση του στο νόμο της αξίας.\n3. Πραγματικός και κοινωνικά αναγκαίος χρόνος εργασίας\nΗ εργατική δύναμη (ε.δ.) είναι το εμπόρευμα που ο εργάτης έχει στην κατοχή του: είναι ιδιοκτήτης της ικανότητας του για εργασία. Η αξία της εργατικής δύναμης καθορίζεται, όπως η αξία όλων των εμπορευμάτων, από το χρόνο εργασίας που είναι κοινωνικά αναγκαίος για την παραγωγή της. Στην περίπτωση της εργατικής δύναμης (Μαρξ, Το Κεφάλαιο) ο χρόνος αυτός αναλύεται στο χρόνο εργασίας που είναι κοινωνικά αναγκαίος για την παραγωγή των μέσων συντήρησης της εργατικής δύναμης: μέσα καθημερινής ανασύστασης της ε.δ., μέσα συντήρησης των αντικαταστατών δηλ. των παιδιών των εργατών, έξοδα εκπαίδευσης που είναι απαραίτητα για να αποκτήσει ο νέος εργάτης τις γνώσεις και τις δεξιότητες που απαιτούνται από τον καπιταλιστικό τρόπο οργάνωσης της παραγωγής. Για τα ξεχωριστά εμπορεύματα, που έχουν παραχθεί από τους ξεχωριστούς παραγωγούς, έχει δαπανηθεί ένας πραγματικός χρόνος εργασίας (ο χρόνος που μετράμε με τα ρολόγια μας). Οι ιδιωτικές εργασίες που παράγουν αυτά τα ξεχωριστά εμπορεύματα επικυρώνονται σαν κοινωνικά αναγκαίες στην αγορά, όπου μέσα από την ανταλλαγή αναγνωρίζεται ότι κοινωνικά αναγκαίος χρόνος έχει δαπανηθεί για την παραγωγή αυτών των εμπορευμάτων. Ο χρόνος αυτός είναι ένας κοινωνικά μέσος χρόνος: είναι η αξία του εμπορεύματος. Όποιος παράγει κάτι το χρήσιμο (αξία χρήσης) δαπανά κάποιο πραγματικό χρόνο εργασίας, αλλά δεν παράγει αναγκαστικά αξία. Οι ιδιωτικές εργασίες που δεν κάνουν το «επικίνδυνο άλμα του εμπορεύματος» (Μαρξ) που δεν παρουσιάζουν τα προϊόντα τους στην αγορά με σκοπό την ανταλλαγή παραμένουν πάντα ιδιωτικές: δεν αναγνωρίζεται ο κοινωνικός τους χαρακτήρας, δεν επικυρώνονται σαν κοινωνικά αναγκαίες εργασίες. Τα προϊόντα τους δεν είναι αξίες αλλά απλώς χρήσιμα αντικείμενα (αξίες χρήσης). Η παραγωγή του εμπορεύματος ε.δ. δεν πραγματοποιείται μόνο με την κατανάλωση εμπορευμάτων (που είναι αξίες και αξίες χρήσης) αλλά και με την κατανάλωση αξιών χρήσης που παράγει η οικιακή διαδικασία εργασίας, (ουσιαστικά η γυναικεία εργασία στο νοικοκυριό). Αυτές οι αξίες χρήσης δεν έχουν αξία, δεν είναι εμπορεύματα, δεν ανταλλάσσονται στην αγορά με άλλα εμπορεύματα ώστε ο πραγματικός χρόνος παραγωγής τους να αναγνωριστεί σαν κοινωνικά αναγκαίος. Ο χρόνος που διαθέτουν οι γυναίκες στο σπίτι για την αναπαραγωγή της εργατικής δύναμης δεν αναγνωρίζεται σαν κοινωνικά αναγκαίος και δεν εισέρχεται στον προσδιορισμό της αξίας της. Η εργασία της νοικοκυράς είναι μια ιδιωτική εργασία που δεν επικυρώνεται κοινωνικά. Έτσι καταλαβαίνουμε γιατί οι επίσημες στατιστικές δεν καταγράφουν αυτόν τον πραγματικό χρόνο εργασίας: επειδή δεν επικυρώνεται σαν κοινωνικά αναγκαίος. Η επικύρωση αυτή πραγματοποιείται μόνο στο χώρο του φανταστικού, δηλαδή στα λόγια: στους ωραίους λόγους των Προέδρων της Δημοκρατίας, στην τηλεόραση και τις εφημερίδες, όλοι αναγνωρίζουν το πόσο χρήσιμη και κοινωνικά αναγκαία είναι η - εργασία της νοικοκυράς και ιδιαίτερα της νοικοκυράς μητέρας. Αυτή είναι μια φαντασιακή κοινωνική επικύρωση με σαφείς πρακτικούς στόχους.3 Στην πραγματικότητα όμως, δηλαδή στην αγορά, εκεί που κυβερνάει ο νόμος της αξίας, η εργασία της νοικοκυράς δεν επικυρώνεται κοινωνικά. Ο καπιταλιστής (ατομικός ή συλλογικός) αγοράζει την εργατική δύναμη στην αξία της. Αλλά για την παραγωγή αυτού του εμπορεύματος δαπανήθηκε πραγματικός χρόνος γυναικείας εργασίας που δεν αναγνωρίζεται σαν κοινωνικά αναγκαίος, που δεν υπεισέρχεται στον προσδιορισμό της αξίας της ε.δ. Έτσι το κεφάλαιο, εκτός από την υπερεργασία που ιδιοποιείται μέσα στην παραγωγή (καπιταλιστική εκμετάλλευση), επωφελείται από τις ιδιωτικές εργασίες εκατομμυρίων νοικοκυρών. Ο καπιταλιστικός τρόπος παραγωγής επωφελείται από τον τεράστιο όγκο οικιακής δουλειάς των γυναικών. Ωστόσο δεν είναι τυχαίο που τις οικιακές εργασίες τις εκτελούν ουσιαστικά οι γυναίκες. Όσο κι αν ψάξει κανείς από τη μεριά των δομικών χαρακτηριστικών του καπιταλιστικού τρόπου παραγωγής δεν θα βρει κάποια εξήγηση στο φαινόμενο. Η υποδεέστερη θέση των γυναικών θα πρέπει να ερμηνευτεί από τον τρόπο με τον οποίο ο καπιταλισμός ενσωμάτωσε τις πατριαρχικές δομές. Είναι αλήθεια ότι οι άνδρες έχουν απαλλαχτεί ουσιαστικά από τις δουλειές του σπιτιού και ότι όλο το βάρος το σηκώνουν οι γυναίκες. Αλλά όπως είδαμε παραπάνω δεν είναι αυτοί που επωφελούνται, αλλά το κεφάλαιο. Ο άνδρας λειτουργεί μέσα στην οικιακή διαδικασία της εργασίας σαν εκπρόσωπος του κεφαλαίου: διευθύνει, ελέγχει, τιμωρεί, αναλαμβάνει τις όποιες διανοητικές προσπάθειες απαιτεί η διαδικασία αυτή. Ακριβώς όπως δεν μας περνάει από το μυαλό να πούμε ότι ο επιστάτης στο εργοστάσιο εκμεταλλεύεται τον εργάτη, έτσι και με τους άνδρες: εκπρόσωποι του κεφαλαίου, επιβάλλουν την πειθαρχία του στο σπίτι, πράγμα που τους φέρνει πολλά ηθικά πλεονεκτήματα, έτσι ώστε να καρπωθεί (το κεφάλαιο) τις ιδιωτικές εργασίες των νοικοκυρών. Με βάση τα παραπάνω μπορούμε να κάνουμε μερικές διαπιστώσεις: α) όταν το κεφάλαιο κατορθώνει να επιβάλλει μία πολιτική υποτίμησης της εργατικής δύναμης (π.χ. πολιτική λιτότητας) έστω μεσοπρόθεσμα, όταν δηλαδή ο μισθός πέφτει κάτω από την αξία της εργατικής δύναμης παρασύροντας την τελικά προς τα κάτω, εντατικοποιείται η οικιακή εργασία των γυναικών έτσι ώστε να εξασφαλιστεί η αναπαραγωγή της εργατικής δύναμης. Όπως το περιγράφει και η Meulenbelt (1983): «Οι νοικοκυρές δουλεύουν συνήθως σκληρότερα ώστε η οικογένεια να διατηρήσει το ίδιο βιοτικό επίπεδο όπως παλιότερα. Αγοράζουν λιγότερα έτοιμα προϊόντα. Στην Αγγλία η πώληση ετοίμων προϊόντων μειώθηκε σημαντικά στη διάρκεια της κρίσης. Η νοικοκυρά μπαλώνει τα ρούχα αντί να αγοράζει καινούργια, δεν αντικαθιστά τόσο γρήγορα τις παλιές συσκευές και κάνει περισσότερα πράγματα στο χέρι. Κάνει πιο μεγάλες διαδρομές για να ψωνίσει σε φτηνότερα μαγαζιά. Μ' αυτόν τον τρόπο οι νοικοκυρές εκτονώνουν τα πρώτα κτυπήματα της οικονομικής κρίσης. Φροντίζουν ώστε οι εργάτες να μη δυσαρεστούνται τόσο γρήγορα όταν κερδίζουν λιγότερα, φορτώνονται με παραπάνω δουλειά, συγκαλύπτοντας το γεγονός ότι οι συνθήκες της ζωής έχουν γίνει χειρότερες». Η πολιτική λιτότητας συνοδεύεται από περισσότερη ή / και εντατικότερη οικιακή εργασία των γυναικών. Αυτός είναι ένας βασικός λόγος για τον οποίο οι κυβερνήσεις που ακολουθούν μία πολιτική μείωσης της κατανάλωσης των μισθωτών νοιώθουν την υποχρέωση να ενισχύσουν θεσμικά ή ιδεολογικά την οικογενειακή εστία. β) μερικοί υποστηρικτές της οικογένειας και του νοικοκυριού ισχυρίζονται ότι η εργασία της νοικοκυράς παράγει χρησιμότητες που ανυψώνουν το «βιοτικό επίπεδο» της οικογένειας πάνω από ότι είναι αναγκαίο για την αναπαραγωγή της. Η θέση αυτή έχει οπαδούς ακόμη και ανάμεσα στους μαρξόφωνους μελετητές της οικογένειας (Humphries 1977). Αλλά όπως είδαμε, ό,τι παράγει μόνη της η οικιακή εργασία των γυναικών, μειώνει την αξία της εργατικής δύναμης. Η εργασία της νοικοκυράς παράγει χρήσιμα αντικείμενα που μαζί με τα εμπορεύματα που προμηθεύεται το νοικοκυριό (μέσα κατανάλωσης) αναπαράγουν την εργατική δύναμη. γ) η οικιακή εργασία των γυναικών, μειώνει τα έξοδα συντήρησης των ανέργων. Χαρακτηριστική περίπτωση αποτελεί η Ελλάδα όπου οι κρατικές παροχές στους ανέργους είναι πολύ μικρότερες απ' ότι στις άλλες χώρες της δυτικής Ευρώπης: οι ισχυροί δεσμοί της ελληνικής οικογένειας και η υποδεέστερη θέση των ελληνίδων συμβάλλουν σε σοβαρό βαθμό στη συντήρηση των ανέργων με τον πραγματικό χρόνο εργασίας των γυναικών στο σπίτι. Έτσι καταλαβαίνουμε εξάλλου τα πικρά δάκρυα του προέδρου Μιττεράν για τη γαλλική οικογένεια που χαρακτηρίζεται από χαλαρούς δεσμούς. δ) η εντατικοποίηση της εργασίας στο εργοστάσιο ή το γραφείο, η χειροτέρευση των συνθηκών εργασίας, η δουλειά σε 3 βάρδιες (σύστημα 3x8), επιφέρουν μια μεγαλύτερη μυϊκή ή νευρική κόπωση. Ο εργαζόμενος εγκαταλείπει σ' αυτές τις περιπτώσεις τις λίγες οικιακές εργασίες που ενδεχόμενα είχε αναλάβει και τις αναθέτει στη σύζυγο - νοικοκυρά. Επιπλέον, καθώς είναι περισσότερο εξαντλημένος, απαιτεί περισσότερη περιποίηση. Όσο χειροτερεύουν οι όροι της εργασίας του μισθωτού τόσο εντατικοποιείται η νοικοκυρά. ε) οι γυναίκες, παραδοσιακά, φροντίζουν τα παιδιά και τους αρρώστους. Ο αφοπλισμός του Κράτους Πρόνοια, δηλαδή οι λιγότερες κοινωνικές εξυπηρετήσεις (πολεοδομία, νοσοκομεία, εκπαίδευση...) αναγκάζει τις νοικοκυρές να εργάζονται περισσότερο για την ανατροφή των παιδιών και τη συντήρηση των αρρώστων. στ) μερικές φεμινίστριες νομίζουν ότι «οι μαρξίστριες θεωρούν πως η νοικοκυρά είναι εργάτρια».4 Από όσα προηγήθηκαν ελπίζω να φαίνεται ότι αφού η νοικοκυρά παράγει αξίες χρήσης μέσα σε σχέσεις προσωπικής εξάρτησης, αφού η δουλειά της δεν επικυρώνεται κοινωνικά, είναι αδύνατο να σκεφτούμε τους όρους ύπαρξης της με τις έννοιες της κριτικής της πολιτικής οικονομίας. Το μόνο που μπορούμε να σκεφτούμε με αυτές τις κατηγορίες είναι η άρθρωση του νοικοκυριού με τον καπιταλιστικό τρόπο παραγωγής. Από το 1960 περίπου αυξάνεται συνέχεια στις βιομηχανικές χώρες της Δύσης το ποσοστό των γυναικών που εργάζεται έξω από το σπίτι (σήμερα ξεπερνάει το 50%). Το ποσοστό των γυναικών στο σύνολο των απασχολουμένων φτάνει στις χώρες αυτές το 40% περίπου.5 Στην Ελλάδα το 1981 δούλευε έξω από το νοικοκυριό το 37% των γυναικών ενώ το αντίστοιχο ποσοστό το 1971 ήταν 31%. Πρόκειται για 1.100.000 περίπου γυναίκες δηλαδή το 30% του συνολικού αριθμού απασχολουμένων.6 Η έξοδος των γυναικών στον κόσμο της κοινωνικά επικυρωμένης εργασίας ασκεί πίεση στους μισθούς των ανδρών. Οι γυναίκες καταλαμβάνουν πολλές θέσεις που κατείχαν άλλοτε άνδρες, δέχονται να πληρωθούν λιγότερο, υποτάσσονται εύκολα στην πειθαρχία του κεφαλαίου, αναλαμβάνουν εργασίες που επιδέχονται τροποποίηση του ωραρίου, μερική απασχόληση, ψηλό ποσοστό απουσιών, απασχόληση στο σπίτι κλπ. Σε μια εποχή όπου ο ένας μισθός δύσκολα φτάνει για την αναπαραγωγή του νοικοκυριού7 η προσφορά γυναικείας εργατικής δύναμης αυξάνεται, και οι εργοδότες δεν έχουν λόγους να μην τη χρησιμοποιήσουν (τουλάχιστο στον τομέα των υπηρεσιών και σε εκείνους τους κλάδους της βιομηχανίας όπου είναι δυνατό να χρησιμοποιηθεί απλή εργασία, δηλ. ανειδίκευτοι εργάτες). Έτσι, οι γυναίκες γίνονται μία πηγή διπλού οφέλους για το κεφάλαιο: σαν εκμεταλλευόμενες (εργατική τάξη και ημιπρολεταριάτο) και σαν νοικοκυρές που με τις ιδιωτικές μη κοινωνικά επικυρωμένες εργασίες τους παράγουν αξίες χρήσης για την αναπαραγωγή της εργατικής δύναμης. Το κεφάλαιο ιδιοποιείται μέσα στην σφαίρα της παραγωγής και της κυκλοφορίας ένα μέρος από την κοινωνικά επικυρωμένη εργασία των γυναικών ενώ ταυτόχρονα επωφελείται από τη μη κοινωνικά επικυρωμένη εργασία τους στο νοικοκυριό. Οι παντρεμένες γυναίκες που δουλεύουν σαν μισθωτοί δουλεύουν διπλό οκτάωρο. Όλο και πιο πολύ ακούγονται φωνές διαμαρτυρίας για τις συνθήκες μέσα στις οποίες ζουν οι γυναίκες που εργάζονται μέσα και έξω από το σπίτι. Απειλείται η συνοχή της οικογένειας - νοικοκυριού: η γυναίκα δυσκολεύεται να παράγει τις αξίες χρήσης που παρήγε όταν δεν εργαζόταν έξω, η σύζυγος δυσκολεύεται να περιποιηθεί τον σύζυγο «καθώς πρέπει», παρέχει στον εαυτό της ελευθερίες που πρώτα δεν μπορούσε να διανοηθεί. Η εργάτρια και η ημιπρολετάρια είναι οι γυναίκες που συμμετέχουν περισσότερο στις αποφάσεις του νοικοκυριού, και που εγκαταλείπουν πιο εύκολα το σύζυγο επειδή ο χωρισμός δεν έχει τόσο σοβαρές οικονομικές συνέπειες όπως στην περίπτωση της νοικοκυράς (Michel 1970). Είναι πολύ δύσκολο να διατηρηθεί μία κατάσταση όπου ένα άτομο το μεταχειρίζονται ένα οκτάωρο σαν ελεύθερο εργαζόμενο (ελεύθερο να πουλήσει την εργατική του δύναμη όπου θέλει, ελεύθερο να εργαστεί μέσα σε καπιταλιστικές σχέσεις παραγωγής) και ένα οκτάωρο σαν ένα είδος δουλοπάροικου (κάποιου που ζει και εργάζεται μέσα σε σχέσεις προσωπικής εξάρτησης). Οι δύο κόσμοι ανάμεσα στους οποίους πηγαινοέρχεται η μισθωτή, ο κόσμος της κεφαλαιοκρατικής παραγωγής και το αντισύμπαν της νοικοκυράς, απέχουν μεταξύ τους μερικούς αιώνες. Το ζευγάρι των μισθωτών ζει μέσα στην ιδεολογική σχιζοφρένεια. Ειδικά οι γυναίκες ζουν, νομίζω, την κατάσταση αυτή σαν μια «κρίση ταυτότητας». Το κεφάλαιο προσπαθώντας να ωφεληθεί με δύο τρόπους από τη γυναικεία εργασία κινδυνεύει να αποσταθεροποιήσει το νοικοκυριό και μαζί του την οικογένεια, θα επιχείρηση λοιπόν να λύσει την αντίφαση παραγωγής - αναπαραγωγής της εργατικής δύναμης που είδαμε παραπάνω, με τη Μεγάλη Μεταρρύθμιση.\n4. Η Ισότιμη Κατανομή της Οικιακής Αθλιότητας\nΣε περιοδικά γυναικεία όπως «η Γυναίκα» και το «Κοσμοπόλιταν», σε εκπομπές ραδιοφωνικές και τηλεοπτικές, αλλά και στα αναγνωστικά του δημοτικού σχολείου, κερδίζει συνεχώς έδαφος η θέση για το μοίρασμα της οικιακής εργασίας ανάμεσα στα μέλη της οικογένειας και ιδιαίτερα ανάμεσα στον άντρα και τη γυναίκα. «Όχι, όχι θησαυρέ μου! Φτάνει πια το μονοπώλιο της τριπλής βάρδιας, δίχως πριμ και υπερωρίες! θα μοιραζόμαστε τις δουλειές! θ' απλοποιήσουμε τη ζωή μας! Όλοι μαζί. Εσύ έδειξες με το παραπάνω τι αξίζεις και τι σημαίνεις! Τώρα, εμείς, θα σε προασπίσουμε απ' την εκμετάλλευση που σε απειλεί από εμάς τους ίδιους θα σε προασπίσουμε απ' το να γίνεται συνήθεια και αυτονόητη η κάθε προσφορά σου, μικρή ή μεγάλη8.. .». Η προπαγάνδα αυτή στηρίζεται πάνω στο στέρεο έδαφος της αστικής ιδεολογίας της ισότητας. Το νοικοκυριό και η οικογένεια δεν μπαίνουν σε αμφισβήτηση, οι οικιακές εργασίες θεωρούνται φυσικές και αναγκαίες. Ο άντρας - σύζυγος καλείται να μοιραστεί τις δουλειές του σπιτιού με τη νοικοκυρά, και μαζί μ' αυτές, την κούραση της, και όλα γενικά τα μειονεκτήματα που συναντήσαμε παραπάνω. Τα τεράστια ιδεολογικά και πολιτικά ωφέλη που έχει το κεφάλαιο από τη λύση που προωθεί, δεν είναι αντικείμενο αυτού του άρθρου. Μένοντας στα περιορισμένα πλαίσια ανάλυσης που ορίζει ο νόμος της αξίας, μπορεί κανείς να κάνει τις παρακάτω (τουλάχιστο) διαπιστώσεις: α) Ο κοινωνικά αναγκαίος χρόνος εργασίας για την αναπαραγωγή του εμπορεύματος εργατική δύναμη, παραμένει ο ίδιος όπως πριν. Δηλαδή, η αξία της παραμένει η ίδια: Το μοίρασμα της οικιακής εργασίας στα μέλη της οικογένειας δεν μετατρέπει τις ιδιωτικές εργασίες του νοικοκυριού, σε κοινωνικά επικυρωμένες εργασίες. β) Το κεφάλαιο εξακολουθεί σ' αυτήν την περίπτωση, εκτός από την υπερεργασία που ιδιοποιείται μέσα στην καπιταλιστική παραγωγή (εκμετάλλευση), να επωφελείται από τις ιδιωτικές εργασίες και των γυναικών και των ανδρών που δουλεύουν στο σπίτι. γ) Η αναμενόμενη καλυτέρευση της θέσης των γυναικών μέσα στο νοικοκυριό προέρχεται λοιπόν από τη χειροτέρευση της θέσης των ανδρών. Το κεφάλαιο εξακολουθεί να επωφελείται όπως πρώτα, όσο και πρώτα, ενώ μειώνεται ο χρόνος οικιακής εργασίας των νοικοκυρών. Η λύση της ισότιμης κατανομής της οικιακής εργασίας είναι δυνατό να υποστηριχτεί, κατά συνέπεια, από μία «συμμαχία» κεφαλαίου - γυναικών (βλέπε «γυναικεία» περιοδικά). δ) Κλονίζονται τα ηθικά πλεονεκτήματα, το γόητρο και η εξουσία του άνδρα μέσα στο νοικοκυριό. Η συναίνεση των ανδρών δεν είναι δυνατό να εξασφαλιστεί αμέσως. Με δραστηριοποίηση των Ιδεολογικών Μηχανισμών του Κράτους θα απαιτηθούν αρκετά χρόνια μέχρις ότου οι άνδρες δεχτούν την υποβάθμιση του ρόλου τους στο νοικοκυριό. Εξάλλου οι αντιστάσεις δεν είναι μόνο από τη μεριά των ανδρών: πολλές γυναίκες θεωρούν τις δουλειές του νοικοκυριού ταπεινωτικές για τους άνδρες (Alzon 1977). ε) Η πολιτική υποτίμησης της εργατικής δύναμης, π.χ. η πολιτική της λιτότητας, μπορεί να οδηγήσει σε εντατικοποίηση της οικιακής εργασίας χωρίς να θέτει σε κίνδυνο την ισορροπία της οικογένειας - νοικοκυριό: η ένταση που δημιουργείται μέσα στο σπίτι όταν η μισθωτή πρέπει να προσφέρει π.χ. 6 ώρες οικιακής εργασίας αντί για 5 ώρες, είναι πολύ μεγαλύτερη από την ένταση που θα δημιουργηθεί όταν ο άντρας και η γυναίκα χρειαστεί γα δουλέψουν 3 ώρες ο καθένας αντί για 2,5. Όχι μόνο κάθε αύξηση του χρόνου οικιακής εργασίας μοιράζεται στα δύο αλλά και η κούραση για μια επιπλέον ώρα είναι μεγαλύτερη όταν η ώρα αυτή είναι η έκτη ώρα και όχι η τρίτη ώρα. στ) Αφού και ο άντρας θα έχει δεχτεί να μοιράζεται την οικιακή εργασία με τη γυναίκα, οι δυνατότητες της οικογένειας να συντηρούν τους ανέργους θα έχουν αυξηθεί. Οι δυνατότητες του νοικοκυριού να κάνει οικονομίες, δηλαδή να μην αγοράζει έτοιμα προϊόντα θα έχουν αυξηθεί αφού θα υπάρχουν πια δύο άτομα που θα είναι διατεθειμένα να αντικαταστήσουν τις αξίες χρήσης εμπορεύματα με αξίες χρήσης προϊόντα της ιδιωτικής (μη κοινωνικά επικυρωμένης) εργασίας του νοικοκυριού. ζ) Με την ισότιμη συμμετοχή των ανδρών στην οικιακή δουλειά αυξάνεται η ευελιξία του νοικοκυριού σε ότι αφορά την καθημερινή οργάνωση των εργασιών του. Τα δύο άτομα συνδυάζοντας τα ωράρια τους οργανώνουν καλύτερα τις καθημερινές προσπάθειες. Γίνεται έτσι πιο εύκολη η επιβολή των ευέλικτων ωραρίων εργασίας στο εργοστάσιο και του συστήματος 3x8 (δουλειά σε τρεις βάρδιες). η) Για τους ίδιους λόγους όπως πιο πάνω, γίνεται πιο εύκολος ο αφοπλισμός του Κράτους - Πρόνοια. Οι μισθωτές δουλεύουν σήμερα στο σπίτι έναν ορισμένο αριθμό ωρών. Η προπαγάνδα για το μοίρασμα της οικιακής εργασίας αφήνει να εννοηθεί ότι αυτός ο αριθμός των ωρών θα μειωθεί στο μισό. Και πραγματικά, αυτό θα είναι αλήθεια στην αρχή. Με όσα εκτέθηκαν παραπάνω ελπίζω ότι έγινε φανερό πως: τον ελεύθερο χρόνο που θα έχει δημιουργηθεί για τη γυναίκα με το μοίρασμα της οικιακής εργασίας, καθώς και τον ελεύθερο χρόνο που θα έχει εναπομείνει στον άντρα, θα προσπαθήσει να τον επωφεληθεί το κεφάλαιο. Η ισότιμη κατανομή της οικιακής αθλιότητας όχι μόνο δεν θίγει σε τίποτα τον καπιταλιστικό τρόπο παραγωγής, όχι μόνο αμβλύνει την αντίφαση παραγωγής - αναπαραγωγής που προήλθε από τον τρόπο με τον οποίο ο καπιταλισμός ενσωμάτωσε τις πατριαρχικές δομές, αλλά δίνει επιπλέον τη δυνατότητα στο κεφάλαιο να εντείνει την πολιτική της λιτότητας και της ανεργίας, τον αφοπλισμό του ΚράτουςΠρόνοια, "την αναδιάρθρωση των ωραρίων εργασίας, με αύξηση του χρόνου της οικιακής εργασίας, αφού τώρα πια θα συμμετέχουν στην οικιακή διαδικασία της εργασίας δύο άτομα και όχι ένα όπως πρώτα. Ακριβώς όπως σήμερα απαιτούνται δύο μισθοί για να συντηρηθεί η οικογένεια ενώ πρώτα αρκούσε ο μισθός του άντρα, έτσι αύριο ενδέχεται να απαιτείται η πλήρης απασχόληση δύο ατόμων μέσα στο νοικοκυριό: το διπλό ωράριο και για τον άντρα και για τη γυναίκα. Και αυτό μπορεί να συμβεί και πάλι μέσω μιας αποτελεσματικής πολιτικής του κεφαλαίου για την υποτίμηση της εργατικής δύναμης. (Magaline 1975). Η πολιτική αυτή ήδη οδήγησε στο ότι απαιτούνται σήμερα δύο μισθοί ανά οικογένεια για να αναπαραχθεί η εργατική δύναμη. Βέβαια μπορεί κανείς να φέρει την αντίρρηση ότι οι γυναίκες και οι άνδρες θα αντισταθούν στην εντατικοποίηση και την αύξηση τ.ου χρόνου της οικιακής εργασίας. Αλλά αυτό θα γίνει μόνο όταν ο όγκος της οικιακής εργασίας θα έχει ξεπεράσει κάποιο όριο πέρα από το οποίο η οικογένεια - νοικοκυριό υποβάλλεται σε αποσταθεροποιητικές τάσεις, που τα μέλη της βιώνουν σαν «προσωπικά προβλήματα». Δηλαδή πολύ αργά. Στην αρχή δεν θα υπάρχουν αντιστάσεις επειδή η αντίφαση θα έχει αμβλυνθεί. Τέτοια είναι η λύση που προτείνεται στις γυναίκες από το κεφάλαιο. Αλλά, τι της προτείνουν οι άλλοι;\n5. Μισθός της οικογένειας, μισθός της νοικοκυράς, συνεργασία των νοικοκυρών\nΜερικοί μαρξόφωνοι θεωρητικοί της οικογένειας (Humphries 1977) προτείνουν στις γυναίκες και στους εργαζόμενους να αγωνιστούν για τον μισθό της οικογένειας.9 Ο άνδρας θα αμειβόταν σ' αυτήν την περίπτωση με ένα μισθό που θα περιελάμβανε τα έξοδα συντήρησης ολόκληρης της οικογένειας. Η γυναίκα θα έμενε στο σπίτι σαν νοικοκυρά και με την εργασία της θα ανέβαζε το «βιοτικό επίπεδο» της οικογένειας πάνω από το αναγκαίο για την αναπαραγωγή βιοτικό επίπεδο. Όπως είδαμε στην παράγραφο 3 (σημείο β) αυτό είναι αδύνατο. Οι Michelle Barrett και Mary Mclntosh (1980) υπέβαλαν σε μια διεξοδική κριτική την παραπάνω θέση και έδειξαν ότι: α) Ο οικογενειακός μισθός δυναμώνει την εξάρτηση και την καταπίεση όλων των γυναικών και οδηγεί τις ανύπαντρες γυναίκες, ιδιαίτερα τις ανύπαντρες μητέρες, στη φτώχεια. β) Ο οικογενειακός μισθός ιστορικά συνέτεινε στη μείωση του βιοτικού επιπέδου, στη διαίρεση και στην εξασθένιση της εργατικής τάξης. Άλλη πρόταση που γίνεται στις γυναίκες είναι η διεκδίκηση του μισθού της νοικοκυράς. Ένας τέτοιος μισθός θα είναι η κοινωνική επικύρωση της οικιακής εργασίας (Φεντέρικι 1974). Μια τέτοια πρόταση αν και παίρνει υπ' όψη της το βασικό γεγονός της μη επικύρωσης της ιδιωτικής εργασίας της νοικοκυράς παραβλέπει το ότι έξω από την αγορά δεν μπορεί να υπάρξει μέτρο της κοινωνικά αναγκαίας εργασίας (στον καπιταλιστικό τρόπο παραγωγής). Η αμοιβή της νοικοκυράς σ' αυτή την περίπτωση θα γινόταν με βάση τον πραγματικό χρόνο εργασίας της και όχι τον κοινωνικά αναγκαίο χρόνο. Επομένως η ύπαρξη ενός τέτοιου μισθού προϋποθέτει έναν άμεσο έλεγχο της οικιακής εργασίας προφανώς από το Κράτος. Κανένας κοινωνικός σχηματισμός δεν είναι σε θέση να δεχτεί την επικύρωση μιας τέτοιας σπατάλης εργασίας (εργασία των νοικοκυρών συν εργασία ελέγχου, καταγραφής, ποινής κλπ. από το Κράτος). Εκτός αν ο σύζυγος γινόταν επίσημα πλέον ο ελεγκτής του Κράτους. Έπειτα, όπως λέει η Meulenbelt, «δεν μας ενδιαφέρει μόνο η πληρωμή, που θα μας δώσει λίγη περισσότερη ελευθερία, μας ενδιαφέρει προπάντων να εξαφανιστεί η απομόνωση, ο κατακερματισμός, η μονοτονία της οικιακής εργασίας. Ο μισθός της νοικοκυράς δεν θ' αλλάξει τίποτε σ' αυτά, αντίθετα, η ζωή της νοικοκυράς θα θεσμοποιηθεί ακόμη περισσότερο». Αυτή η έγνοια να εξαφανιστεί η απομόνωση οδήγησε κάποιες άλλες φεμινίστριες στην πρόταση της συνεργασίας των νοικοκυρών μιας κοινότητας π.χ. ενός μεγάλου κτιρίου στο οποίο ζουν δεκάδες οικογένειες. (Greer 1971). Έτσι όμως δεν έχουμε κοινωνική επικύρωση και οι άνδρες εξακολουθούν να διατηρούν τα προνόμια τους. Εξάλλου είναι αμφίβολο αν η νοικοκυρά θα χρησιμοποιούσε τον ελεύθερο χρόνο που θα προέκυπτε από τη συνεργασία, για τον εαυτό της, ή για να κάνει περισσότερες δουλειές στο σπίτι (για τις οποίες λένε ότι ποτέ η νοικοκυρά δεν προλαβαίνει να τις κάνει όλες). Το χρόνο που θα κέρδιζε θα τον αφιέρωνε σε άλλη εργασία που πρώτα δεν έκανε, ή έκανε πρόχειρα κλπ.\n6. Ο μοναχικός και τα εμπορεύματα\nΣτη διάρκεια της δεκαετίας του '70 εντείνεται η έξοδος των γυναικών στο χώρο της κοινωνικά επικυρωμένης εργασίας. Η αντίφαση παραγωγής - αναπαραγωγής της εργατικής δύναμης που είδαμε παραπάνω (παράγραφο 3) συγκλονίζει την οικογένεια - νοικοκυριό. Στις βιομηχανικές χώρες της Δύσης αυξάνεται ο αριθμός των διαζυγίων, μειώνεται η γεννητικότητα, και αυξάνει ο αριθμός των ατόμων που ζουν μόνα τους. Το ποσοστό των νοικοκυριών που αποτελούνται από ένα άτομο φτάνει το 30% στη Νέα Υόρκη.10 Το φαινόμενο είναι ιδιαίτερα έντονο στις μεγαλουπόλεις. Οι μοναχικοί είναι διαζευγμένοι, νέοι και ηλικιωμένοι. Το ποσοστό των εργένηδων στο Παρίσι σήμερα είναι 47,5% ενώ το 1954 ήταν 32%.Π Ο μοναχικός, εντατικοποιημένος μέσα στον ξέφρενο ανταγωνισμό των δεκαετιών 1970 και 1980, δεν εργάζεται στο σπίτι. Αναπαράγει την εργατική του δύναμη με εμπορεύματα. Δημιουργείται μία νέα αγορά «προσαρμοσμένη στα γούστα της μοναχικότητας και του ατομικισμού... Τα φαστ φουντ του εργένη. Έτοιμα φαγητά σε ατομικές ποσότητες συσκευασμένα σε σελοφάν έκαναν την εμφάνιση τους πρόσφατα στα σούπερ - μάρκετ... Οι διαστάσεις της κονσέρβας περιορίζονται στο ένα τέταρτο... κλπ.».12 Ενώ δηλαδή το σχέδιο για την ισότιμη κατανομή της οικιακής εργασίας προχωράει αργά προς την υλοποίηση του, η οικονομική κρίση του καπιταλισμού ασκεί διαλυτικές επιδράσεις πάνω στην οικογένεια και σπρώχνει στη μοναχική κατανάλωση εμπορευμάτων. Η κατάργηση της οικιακής εργασίας, δηλαδή η αντικατάσταση της από κοινωνικά επικυρωμένη εργασία πραγματοποιείται σήμερα με τη μετατροπή της σε δραστηριότητα κεφαλαιοκρατικών κλάδων παραγωγής. Η αναπαραγωγή της εργατικής δύναμης σ' αυτή την περίπτωση πραγματοποιείται με τη μοναχική κατανάλωση εμπορευμάτων αμφίβολης ποιότητας. Καθώς ο μοναχικός ελαχιστοποιεί τον χρόνο οικιακής εργασίας, έχει ανάγκη από περισσότερα έτοιμα προϊόντα, δηλαδή εμπορεύματα, και από περισσότερες κοινωνικές εξυπηρετήσεις - παροχές. Αυτό σημαίνει ανατίμηση της ατομικής του εργατικής δύναμης. Ο μισθός του όμως (τιμή της εργατικής δύναμης) δεν αυξάνει ανάλογα, μένει κάτω από την αξία της εργατικής δύναμης για λόγους συγκυρίας (από το 79 και μετά με την ανατροπή του ταξικού συσχετισμού δυνάμεων υπέρ του κεφαλαίου). Έτσι ο μοναχικός θα στραφεί σε φτηνότερα προϊόντα, αναγκαστικά χαμηλότερης ποιότητας, και θα συμπιέσει τις ανάγκες που έχουν σχέση με τις κοινωνικές παροχές: βασική απόφαση του μοναχικού είναι να μην κάνει παιδιά. Στην Ελλάδα βέβαια το φαινόμενο αυτό δεν είναι έντονο, αλλά θα είχε ενδιαφέρον να μαθαίναμε με τι ρυθμούς αυξάνεται ο αριθμός των μοναχικών.\n7. Κοινωνικοποίηση της οικιακής εργασίας. Νέες μορφές συλλογικότητας\nΓια τον ένα ή τον άλλο λόγο καμία από τις παραπάνω προτάσεις (είτε υπάρχουν μόνο «στις ιδέες» είτε υπάρχουν «μέσα στα πράγματα») δεν μπορεί να ικανοποιεί όσους ελπίζουν σήμερα σε μια αντικαπιταλιστική λύση του προβλήματος. Και αυτό επειδή καμία δεν συγκεντρώνει μερικά βασικά στοιχεία που απορρέουν, ελπίζω, από την παραπάνω ανάλυση: α) Κοινωνική επικύρωση του πραγματικού χρόνου εργασίας που απαιτείται για την αναπαραγωγή της εργατικής δύναμης. β) Κατάργηση των προνομίων, του γοήτρου και της εξουσίας που αντλεί ο άνδρας από τη θέση του διευθυντή / επιστάτη που κατέχει μέσα στην οικιακή διαδικασία της εργασίας. γ) Καταστροφή του ατέρμονα κύκλου οικιακών εργασιών που απομονώνουν τη νοικοκυρά στο κλειστό και ακίνητο κόσμο της. δ) Αντικατάσταση της παλιάς συλλογικότητας του νοικοκυριού, όχι από μοναχικές μορφές κατανάλωσης και ατομικιστική ιδεολογία ικανοποίησης των αναγκών, αλλά από νέες μορφές συλλογικότητας. ε) Διατήρηση και βελτίωση της ποιότητας των μέσων κατανάλωσης, ατομικών ή συλλογικών. στ) Διατήρηση και διεύρυνση των ατομικών ελευθεριών. Αντίθετα, η παλιά πρόταση των κομμουνιστών για την κοινωνικοποίηση της οικιακής εργασίας συγκεντρώνει τις παραπάνω βασικές απαιτήσεις: Συλλογική φροντίδα και εκπαίδευση των παιδιών, (παιδικοί σταθμοί, χώροι όπου τα παιδιά μπορούν να παίζουν συλλογικά και χωρίς επιτήρηση, εκπαίδευση στην αυτοδιαχείριση, ιδεολογική δουλειά) κοινοτικά πλυντήρια και ραφεία, κοινοτικά εστιατόρια, συνεταιρισμοί τροφίμων, πολεοδομία που να σπάει την απομόνωση 100 της ατομικής κατοικίας, κοινόχρηστοι χώροι που να επιτρέπουν τη συλλογική κατανάλωση και την ανάπτυξη συλλογικών μορφών ζωής, συλλογική φροντίδα των αρρώστων και των ηλικιωμένων, ανάπτυξη μορφών διαχείρισης που να βασίζονται στην άμεση δημοκρατία, συμμετοχή όλων στις δημόσιες υποθέσεις, αμοιβή όσων εργάζονται στις κοινοτικές εγκαταστάσεις (εστιατόρια, πλυντήρια, καταστήματα, ιατρεία, παιδικοί σταθμοί, κλπ.) με αποκλεισμό κάθε δυνατότητας εκμετάλλευσης της εργασίας... Και δυο παρατηρήσεις για τη βιωσιμότητα μιας τέτοιας λύσης: α) Οι ανάλογοι πειραματισμοί που έγιναν στην ΕΣΣΔ μέχρι το 1930 απέτυχαν επειδή η κατάσταση της χώρας ήταν τέτοια που έλειπαν τα υλικά μέσα. (Meulenbelt 1983, Alzon 1977). Τα υλικά μέσα και οι τεχνολογικές δυνατότητες που υπάρχουν σήμερα σε όλες τις χώρες της δυτικής Ευρώπης είναι ασύγκριτα περισσότερες. β) Η μεγάλη καπιταλιστική βιομηχανία εφαρμόζει συστηματικά την παραγωγή σε μεγάλη κλίμακα. Οι νοικοκυρές αντίθετα, εργάζονται χωριστά η μία από την άλλη με αποτέλεσμα μία τεράστια σπατάλη ανθρώπινης εργασίας. Η συλλογική παραγωγή θα μειώσει κατά πολύ τον χρόνο παραγωγής των μέσων αναπαραγωγής της εργατικής δύναμης. Με άλλα λόγια, ο κοινωνικά αναγκαίος χρόνος για την παραγωγή των μέσων κατανάλωσης θα είναι κατά πολύ μικρότερος από τον πραγματικό μη κοινωνικά επικυρωμένο χρόνο εργασίας των νοικοκυρών που δουλεύουν ξεχωριστά η μία από την άλλη. Κατά συνέπεια, η κοινωνικοποίηση της εργασίας που απαιτείται για την αναπαραγωγή της εργατικής δύναμης θα προκαλέσει βέβαια μία ανατίμηση της (αφού θα αντικαταστήσει ιδιωτικές εργασίες με κοινωνικά επικυρωμένες εργασίες) αλλά ταυτόχρονα, με την παραγωγή σε μεγάλη κλίμακα και με την εντατική εφαρμογή των επιστημονικών και τεχνικών γνώσεων στη διαδικασία παραγωγής, η ανατίμηση αυτή θα είναι πολύ μικρότερη από όση θα μπορούσε να φανταστεί ένας «οπαδός του εφικτού».\n8. Μία υποκρισία και μία τακτική\nΠολλοί αριστεροί χρησιμοποιούν την πρόταση για κοινωνικοποίηση της οικιακής εργασίας έτσι ώστε να διατηρούν την προνομιακή θέση που κατέχουν μέσα στο νοικοκυριό. Όμως, μια τέτοια στάση είναι η μεγαλύτερη δυσφήμιση για το σχέδιο της κοινωνικοποίησης της οικιακής εργασίας. Μόνο μια «συμμαχία» ανάμεσα στις γυναίκες και τους άντρες μπορεί να πραγματοποιήσει το σχέδιο της κοινωνικοποίησης. Οι άντρες που θέλουν πραγματικά να υλοποιηθεί αυτό το σχέδιο, ξέρουν ότι πρέπει να κερδίσουν την εμπιστοσύνη των γυναικών, και κατά συνέπεια ότι πρέπει να αποδείξουν στην πράξη (δηλαδή στην κουζίνα) ότι ξεχωρίζουν τη θέση τους από εκείνους τους αριστερούς που υποστηρίζουν το σχέδιο της κοινωνικοποίησης μόνο στα λόγια, σαν άλλοθι για τη διατήρηση των προνομίων του επιστάτη της οικιακής διαδικασίας της εργασίας. Ξέρουν επίσης ότι η συμμετοχή στο αντισύμπαν του νοικοκυριού δεν είναι η λύση του προβλήματος αλλά μία απαραίτητη τακτική για να σταθεί στα πόδια της η «συμμαχία» ανδρών και γυναικών ενάντια στο κεφάλαιο.\nΈνγκελς γράμμα προς την Gertrud Guillaume - Schack, 5 Ιουλίου 1885 περιέχεται στο Critique de Γ education et de Γ enseignement FM/Petite Collection Maspero. Lenin 1917 «Lettres de loin» Editions Sociales. Davis A. 198Φ. «Γυναίκες, φυλή και τάξη». Σύγχρονη Εποχή. Hurtado A. 1978 «Phalange et phallocratie» περιέχεται στο «Les femmes et leurs maitres» Cristian Bourgois editeur. Le Monde 15.1.84 «Les camarades bonnes a tout faire». Meulenbelt Anja 1983 «Φεμινισμός και σοσιαλισμός» Νέα Σύνορα, Λιβάνης. Μπαράσκαγια Ν. 1978 «Επτά ημέρες μιας γυναίκας» Οδυσσέας. Alzon C. 1977 «La femme potiche et la femme bonniche» FM/petite collection maspero. Beauvoir, Simone de, 1949, «Le deuxieme sexe» Gallimard, στα Ελληνικά βλέπε «Το δεύτερο φύλο». Τόμος 2 Κεφάλαιο 1. Greer Germaine, 1971, «Η γυναίκα ευνούχος», βλέπε ιδιαίτερα τα κεφάλαια 23 και 28. Wilmott Ρ. και Young Μ. 1973 «The Symmetrical Family» Routledge and Kegan, London. Μαρξ Κ. «To Κεφάλαιο» ιδιαίτερα βιβλίο πρώτο, μέρος δεύτερο, κεφάλαιο τέταρτο. Magaline 1975 «Lutte de classes et devalorisation du capital». Humphries J. 1977 «Class struggle and the persistence of the Working class family» Cambridge Journal of Economics, Vol. 1, no 3 και «The Working class family, women's liberation and class struggle: the case of nineteenth century British History» The Review of Radical Political Economics, Vol 9, no 3. Michel A. «Statut professionel feminin et interaction dans le couple en France et aux EtatsUnis» άρθρο που περιέχεται στο Sociologie de la Famille, La Haye, Mouton 1970, Paris. Barrett M. και Mclntosh M., 1980 «The Family Wage, Some Problems for Socialists and Feminists» Capital and class No 11, 1980 Φεντερίκι Σ. και Χουήλερ Σ. 1974 «Η πολιτική οικονομία της γυναικείας απελευθέρωσης», Ελεύθερος Τύπος.\n1. Η καλύτερη διατύπωση της βρίσκεται νομίζω στο γράμμα του της 5 Ιουλίου 1885 προς την Gertrud Guillaume - Schack: «είμαι πεισμένος ότι μια πραγματική ισότητα ανάμεσα στον άντρα και την γυναίκα δεν μπορεί να γίνει πραγματικότητα παρά μόνο όταν η εκμετάλλευση και των δύο από το κεφάλαιο θα έχει εξαλειφθεί, και όταν η ιδιωτική οικιακή εργασία θα έχει μετασχηματιστεί σε δημόσια βιομηχανία».\n2. Στην οικιακή διαδικασία της εργασίας συμμετέχει και ο άνδρας με την υψηλή του εποπτεία (προϋπολογισμός, μεγάλες αποφάσεις του νοικοκυριού) ή ακόμα συντηρώντας αντικείμενα που έχουν ιδιαίτερη υλική ή συμβολική σημασία γι' αυτόν (πλύσιμο αυτοκινήτου, τακτοποίηση της βιβλιοθήκης ή του γραφείου). Να μη ξεχάσουμε και όλες τις ανδρικές εργασίες που έχουν σχέση με βίδες, τανάλιες, τρύπες στον τοίχο κλπ.\n3. Αντίθετα πολλοί άντρες των οποίων η σύζυγος είναι νοικοκυρά, στην ερώτηση «δουλεύει η γυναίκα σου;» απαντούν «όχι». Η φαντασιακή κοινωνική επικύρωση γίνεται δημόσια (εξάλλου λέμε «επάγγελμα οικιακά»). Σε επίπεδο ιδιωτικό η γυναικεία οικιακή εργασία δεν θεωρείται εργασία. Τελικά ανάλογα με τις ανάγκες της στιγμής και των περιστάσεων οι άνδρες διαλέγουν την απάντηση που τους είναι χρήσιμη.\n4. Α. Νταϊφά «Πώς θα αρνηθούμε την οικιακή σκλαβιά;» Πόλη Γυναικών αρ. 9 σελ. 29. 94 5. Ρήξη 11, 12 Αύγουστος '83. 6. OCDE Grece, Novembre 1983.\n7. Πρόκειται για υποτίμηση της ατομικής εργατικής δύναμης. Το κεφάλαιο πληρώνει στην εργατική τάξη τα έξοδα της αναπαραγωγής της όπως πρώτα, αλλά ο συνολικός χρόνος εργασίας επαυξάνεται με το χρόνο (κοινωνικά αναγνωρισμένης) εργασίας των γυναικών. Αύξηση του ποσοστού εκμετάλλευσης της εργατικής τάξης.\n8. Γυναίκα No 869, 1683.\n9. Με τη συστηματική υποτίμηση της ατομικής εργατικής δύναμης, σήμερα η αναπαραγωγή της συνολικής εργατικής δύναμης δεν μπορεί να πραγματοποιηθεί μόνο με τους ανδρικούς μισθούς (άμεσους και έμμεσους). 10. Ρήξη 10, Μάρτης '83. 11. Το Βήμα 1.4.84 «Οι μεγαλουπόλεις γεμίζουν μοναχικούς». 12. Όπως πριν Το Βήμα 1.4.84.


Βήματα αυτογνωσίας Χαλκίδα -Αθήνα : οι προσκλήσεις μας\nΌταν δεν αλλάζουν τα πράγματα γύρω σου ,τότε χρειάζεται ,είναι αναγκαίο να καταλάβεις ότι πρέπει ,επιβάλλεται να αλλάξεις εσύ!\nΜοναξιά - φόβος - ασφάλεια\nΟμιλίες - Σεμινάρια- Διαλέξεις\nΤα δώρα των βημάτων αυτογνωσίας\nΑυτή η Δευτέρα εύχομαι να φέρει υλικό από όλα τα θέματα που έχουμε δουλέψει έως τώρα στα <<βήματα αυτογνωσίας>>.Είναι η μέρα του καθένα μας !Είναι το δικό μου αλλά και το δικό σας θέμα.Είναι μια ανακεφαλαίωση αλλά και υπενθύμιση για ότι έχουμε αφήσει σε εκκρεμότητα.Η αλλαγή του καθένα είναι προσωπική υπόθεση και ο δικός του δρόμος .Η αλλαγή ξεκινάει από τον καθένα μας !Η αλλαγή είναι υπέροχη όταν έχουμε υποστήριξη. Κανείς δεν μπόρεσε μόνος!\nΜια ανοιχτή συζήτηση που τόσο πολύ αρέσει σε όλους μας.\n<<Και αν αύριο ήταν η συντέλεια του κόσμου εγώ σήμερα και πάλι θα φύτευα ένα δένδρο>>\nΤο έκλεψα από μια ομιλία του Κωνσταντίνου Μουρούτη\nΑς φυτέψουμε και εμείς από ένα !\nΈνα δώρο από τον καθένα μας για τον πλανήτη μας ,ας του δείξουμε έμπρακτα την ευγνωμοσύνη μας ,αντί να τον καταστρέφουμε και καταστροφολογούμε .\nπ.χ<< αφού γίνεται τόσο κακό εγώ θα σώσω τον πλανήτη>> ?\nΝαι μπορείς γιατί οφείλεις και στα παιδιά σου να αφήσεις ότι εσύ έβαλες κάποιοι άλλοι ασχολήθηκαν με αυτό.\n. Εμείς ως ομάδα ξεκινάμε με την αφαίρεση των σκουπιδιών από τις πιο κοντινές μας παραλίες .Και μετα φιλοσοφική συζήτηση στο δασάκι στο Φάρο Χαλκίδας.\nΠαρατηρώ ότι υπάρχει μια βιασύνη στο να φέρουμε την άνοιξη !Ακόμα ο χειμώνας είναι εδώ. Ίσως αυτό είναι και μια ένδειξη ότι πάντα θέλουμε να προσπερνάμε τις δυσκολίες . Η τάση να προσπερνάμε τον χρόνο και τις δυσκολίες είναι ίσως οι θησαυροί που δεν αντιλαμβανόμαστε ότι υπάρχουν και είναι τόσο κοντά μας .Μέσα μας! Ο χειμώνας είναι όσο είναι !Η άνοιξη επίσης !Φθινόπωρο και καλοκαίρι ,το ίδιο.\nΌτι είναι έξω είναι και μέσα μας. Όλες οι εποχές .Όταν βιάσουμε την μια να διαδεχτεί την άλλη σίγουρα θα μείνουν υπόλοιπα που θα χρεώνονται σε άλλες εποχές.\nΑδιαμφισβήτητα ο χρόνος χρειάζεται να αξιοποιηθεί από εμάς στο έπακρο.\nΤότε θα είμαστε ΧΡΗΣΙΜΟΙ. Και τότε , "λύεται πας της ψυχής μας ο χειμών",\nΤα αρχικά στάδια της αυτογνωσίας θεωρώ ότι\nείναι αυτά.Την Δευτέρα στις 20 Φεβρουαρίου\n5 μ.μ θα μιλήσουμε για αυτά.\nΘα χαρώ να σας δω εκεί.Να μοιραστούμε τις γνώσεις που\nθα μας δώσουν μια νέα οπτική\nκαι μια ομορφότερη ζωή που όλοι δικαιούμαστε.\nΜια εκπαιδευτική εκδρομή για μια πνευματική\nεκπαίδευση αλλά και εξάσκηση.\nΈρωτας η αγάπη? Πόνος η χαρά ?\nΣήμερα στις 11.00 π.μ στο table\nΑς ζωντανέψουμε λίγο την πνευματικότητα μας ,ίσως είναι η σωστή ώρα για πολλή καλή δουλειά. Θέλω υλικά όπως ενέργεια δράση συναίσθημα !!\nΟι καταχωρήσεις μου είναι με προσωπική μου πρωτοβουλία και προτείνω, οτι έχω γνωρίσει προσωπικά και έχω ωφεληθεί βιώνοντας πάρα πολύ καλή εμπειρία.Ότι έχω εκτιμήσει και θεωρώ μετά από αρκετά χρόνια προσωπικής δουλειάς με αυτογνωσία, αυτοβελτίωση,προσωπική ανάπτυξη και εκπαίδευση στο χώρο των εναλλακτικών θεραπειών και την ενεργειακής ψυχολογίας,μπορώ να δώσω αυτή την ευκαιρία για βοήθεια και σε άλλους ανθρώπους . Όσοι το χρειάζονται πραγματικά .\nΠου θα βρείτε καλά χρήσιμα αλλά και κάποια δωρεάν σεμινάρια αυτογνωσίας\nΣας αναρτώ ενα link απο μια σειρά εκπομπών του κυρίου Μουρούτη κια μέσα απο αυτό θα βρείτε πολλές επιλογές σε θέματα που μπορεί να σας ενδιαφέρουν και να σας βοηθήσουν για μια πιο όμορφη ζωή.\nΓραφείο : 2106397044\nΕδώ μπορείτε να περιηγηθείτε ανάμεσα σε σημαντικές και χρήσιμες πληροφορίες για μια καλύτερη ζωή!\nΟ κύριος Αυγουστάτος Ιωάννης,έχει πολύ μεγάλη δραστηριότητα στον πνευματικό ακτιβισμό όπως λέει και ό ίδιος .\nεγω τον παρακολουθώ συχνά τον εκτιμώ βαθύτατα διότι έχει ψυχική γενναιοδωρία.\nΥπάρχει άφθονο υλικό του στο διαδίκτυο με video και you tube\nΧΑΛΚΙΔΑ δωρεάν <<ΒΗΜΑΤΑ ΑΥΤΟΓΝΩΣΙΑΣ>>\nΔιαλέξεις για θέματα αυτοβελτίωσης προσωπικής και πνευματικής ανάπτυξης.\nΜπορείτε να ενημερωθείτε στο Κιν .6973956727\nΚατσάτου Κατερίνα ,\nμερικές επιλογές από τις πηγές που εκπαιδεύτηκα εδώ και 14 χρόνια\nΕδώ μπορείς να μάθεις για το E.F.T\nΑΥ .ανώνυμοι υπέρφάγοι Αθήνα Και Θεσσαλονίκη\nBRAHMA KUMARIS πνευματικό πανεπιστήμιο\nΑΘΗΝΑ Γώγα Κυριακίδου http://www.kyriakidou.com/\nΜπορείτε να περιηγηθείτε σε αυτό το τόσο πολύτιμο site που προσφέρει τόσο άφθονο υλικό για την γνώση προς την πνευματική και προσωπική μας εξέλιξη. Θα βρείτε πολλές χρήσιμες πληροφορίες ,και θα ακούσετε από (video στο you tube) και από άλλους ανθρώπους την εμπειρία του να γνωρίζεις τον εαυτό σου ,αλλά και την χαρά ,την ευτυχία όταν είσαι στο δρόμο της αυτογνωσίας η ακόμη και όταν ξεκινάς και διανύεις αυτόν τον δρόμο, μέσα από τα σεμινάρια αυτογνωσίας που δίνει ο Ακης Αγγελάκης .\nΟ Ρόμπερτ Ηλίας Νατζέμυ είναι ένας άνθρωπος που προσφέρει έργο εδώ και 40 χρόνια σχεδόν ,στην Ελλάδα . Άφησε την δουλειά του και ακολούθησε τον δρόμο της προσφοράς .Έχουν βοηθηθεί χιλιάδες άνθρωποι που το ήθελαν μέσα από τα μαθήματα τα σεμινάρια και τις διαλέξεις του ,καθώς και μέσα από τα βιβλία του και τα βίντεο που υπάρχουν δωρεάν στο διαδίκτυο.\nΣε αυτό το site θα μπείτε και θα ακούσετε πολλά βίντεο και με ελληνικούς υπότιτλους ,με θέμα την χαρά της ζωής ,την βελτίωση της ποιότητας της, και την αξία της κάθε μας αναπνοής .Την σημαντική ουσιαστική δύναμη που έχει η εσωτερική ειρήνη . Όποιος θέλει\nο Αλέξης Φωτόπουλος που ασχολείται με εναλλακτικές θεραπείες έχει γράψει κια ενα καταπληκτικό βιβλίο για αρκετές τεχνικές συναισθηματικές απελευθέρωσης .\nΕνα κέντρο που έχει δημιουργήσει ο Γιώργος Βράιλας\nΕυριπίδου 9 μέσα στην στοά στον 2 όρ.\nΤΗΛ.: 210 5449495\nΚΙΝ.: 6974 820269, 6939 287460\nΕυελπίδων 25 τηλ 210 8042042\nΟ Ρητορικός Κύκλος ιδρύθηκε από τον Γιάννη Ανδριανάτο που ήδη ασκούσε και δίδασκε τρόπους εσωτερικής έρευνας από το 1982. Στόχος του Ρητορικού Κύκλου είναι η εκπαίδευση ανήσυχων ανθρώπων, χωρίς δόγματα, χωρίς ακλόνητες αλήθειες ή «δασκάλους», και χωρίς η γνώση να παρουσιάζεται σαν επαγγελματική αποκατάσταση μέσω ενός πτυχίου ή τεχνικής, ή να καλύπτει ιδεολογήματα.\nΜεγάλα διαστήματα παρακολούθησα ομάδες αυτοβελτίωσης ,κάτι που με ωφέλησε πολύ περισσότερο γιατί περιείχε βίωμα την κάθε εμπειρία\nΚατσάτου Κατερίνα Κιν. 6973.956.727\nΠρόσκληση - Ημερίδα Ψαχνά - Αυτογνωσία - θεραπεία με γέλιο.\nΠαρεμβατικοί άνθρωποι και τοξικοί αλλά κρυφοί.\nΆπλα καθημερινά προβλήματα,για όλους τους ανθρώπους ,τα οποία αντιμετωπίζουμε, αντιμετωπίσαμε,η θα αντιμετωπίσουμε. Φοβάμαι ότι κά...\nΠως να επιλέξεις ένα ενεργειακό θεραπευτή\nΕνεργειακός θεραπευτής Με τον θεραπευτή σου πρέπει απαραίτητα να μιλάς την ίδια γλώσσα! Για σκέψου μια συνεδρία με...\nΑπαγορεύεται η αντιγραφή αναδημοσίευση των περιεχομένων . Θέμα Απλό. Από το Blogger.


Κρεπιέρα Clatronic CM3372 - Κρεπιέρες - Συσκευές Σνακ - Γλυκισμάτων - Ηλεκτρικές Συσκευές - Easy Living\nΚρεπιέρα Clatronic CM3372\nΚΩΔΙΚΟΣ ΠΡΟΪΟΝΤΟΣ : 230772 Κάνε Ερώτηση !\nean code : 4006160511215\npart number : CM3372\nΚρεπιέρα CM3372 από την Clatronic για προετοιμασία λεπτών κρεπών εύκολα και γρήγορα. Με ηλεκτρικό μάτι 29cm που διαθέτει αντικολλητική επίστρωση και ρυθμιζόμενο θερμοστάτη, θα δημιουργήσεις πιάτα που θα ζήλευαν και οι διασημότερες κρεπερί! Οι ενδεικτικές λυχνίες λειτουργίας και η θερμική μονωμένη πλαστική βάση προσφέρουν ασφάλεια κατά τη λειτουργία. Η συσκευή λειτουργεί με ρεύμα 230V, 50Hz\nΔιάμετρος πλάκας 29 cm\nΤέλεια Review by Ιωάννα\nΤην έχω 3 μήνες τώρα και είναι εξαιρετική. Με την ρυθμιζόμενη θερμοκρασία μπορεις να φτιάξεις τις κρέπες, όπως ακριβώς τις θες! τη συνιστώ! (Αναρτήθηκε στις 20/6/2017)\nΠΟΛΥ ΚΑΛΗ Review by ΕΥΗ\nΤΗΝ ΕΧΩ 5 ΜΗΝΕΣ ΦΤΙΑΧΝΕΙ ΩΡΑΙΕΣ ΚΡΕΠΕΣ Κ ΜΠΟΡΕΙΣ ΝΑ ΤΙΣ ΨΗΣΕΙΣ ΣΩΣΤΑ ΑΦΟΥ ΡΥΘΜΙΖΕΙΣ ΕΣΥ ΤΗΝ ΘΕΡΜΟΚΡΑΣΙΑ, ΑΝΤΙΚΟΛΛΗΤΙΚΗ ΚΑΘΑΡΙΖΕΤΑΙ ΕΥΚΟΛΑ. (Αναρτήθηκε στις 15/6/2017)\nπολυ καλη Review by ΡΕΓΓΙΝΑ\nΤην έχω 9 μήνες δεν έχει παρουσιάσει κάποιο πρόβλημα εύκολη στο καθάρισμα και ωραιο ψησιμο στην κρεπα (Αναρτήθηκε στις 9/6/2017)\nκαλη Review by εβη\nΈχω τη συγκεκριμένη κρεπιέρα σχεδόν 8μηνες τώρα και μέχρι στιγμής δεν έχω κανένα παράπονο (Αναρτήθηκε στις 8/6/2017)\nκαλη Review by ΜΑΤΟΥΛΑ\nΤο εχω 1 χρόνο πολύ συχνή χρήση για οικογένεια πάρα πολύ καλή και δυνατη (Αναρτήθηκε στις 7/6/2017)\nΚΑΛΗ Review by Σμαρω\nωραια κρεπιερα δυνατη τις κανει γρηγορα , και ρυθμιζεις εσυ τη θερμοκρασια βολευει πολυ!! (Αναρτήθηκε στις 7/6/2017)\nTranscend SD Card SDHC 32GB Class 10 UHS-I U3 Ultimate X


5 Τάσεις που πρέπει οπωσδήποτε να δοκιμάσετε - Fashion - Style Fashion – Style\nFashion | Tags: clothes, clothes 2015, clothes Collection 2015, elegant clothes, Fall Winter 2014, royxa, royxa 2015, Μοντέρνα ρούχα, ρούχα, ρουχα 2015, Ρούχα Collection 2015, Ρούχα Fall Winter 2014, Ρούχα Φθινόπωρο Χειμώνας 2014, Φθινόπωρο Χειμώνας 2014 Η μόδα συνεχώς αλλάζει. Καθιερώνει νέες τάσεις και αναστέλλει γοργά τις προηγούμενες. Κάθε σεζόν βλέπουμε ένα καινούριο trend να κυριαρχεί. Τον φετινό χειμώνα κυριαρχούν τα σκούρα χείλια, τα κοντά κουρέματα, οι αφέλειες και το ombre. Δείτε ποια τάση σας ταιριάζει περισσότερο και ακολουθήστε την αμέσως.\nFashion-style.gr » Fashion » 5 Τάσεις που πρέπει οπωσδήποτε να δοκιμάσετε\tΠροηγούμενο άρθρο\nΣυνδυάστε το μαύρο με το βουργουνδί Επόμενο άρθρο\n5 Tips για να φορέσετε τα animal print ρουχα\tΔες ακόμα :\nΤι πρέπει να γνωρίζετε για το ντύσιμο στο γραφείο\nLola Τάσεις Φθινόπωρο Χειμώνας 2014 2015


POWER DYNAMICS DMX CABLE HQ ΚΑΛΩΔΙΟ ΦΩΤΙΣΜΟΥ < Καλώδια Φωτισμού | DJShop\nBRITEQ LDP-POWERBAR 12FC ΠΡΟΒΟΛΕΑΣ\nBEAMSPOT-4BAR WW μπάρα φωτισμού led από την BRITEQ που αποτελείται από 4 προβολείς beam στενής δέσμης 4° των 15W έκαστος. Αποδίδει φως warm white 3200K με CRI-factor, λειτουργία master/slave, standalone, ιδανική για χρήση σε club, PA εφαρμογές, 6.74Kg.\nBT-W36L3 από την BRITEQ, κινούμενη κεφαλή beam/wash (με φίλτρο frost), εξοπλισμένη με 36χ 3 Watt Cree Leds (12 red, 12 green, 12 blue). Φωτεινότητα 95000 lux @ 1m, άνοιγμα δέσμης 12,5 ° (χωρίς frost). Λειτουργεί μέσω DMX, αυτόματα και με τη μουσική\nBX96 PAR από την BEAMZ, προβολέας πολυεφέ που περιλαμβάνει 9 LED έξι χρωμάτων των 9 Watt, τετράχρωμο LED COB και ένα δαχτυλίδι που αποτελείται από 24x SMD leds για εφέ strobe. Περιλαμβάνει τηλεχειριστήριο, τα εφέ ελέγχονται και ξεχωριστά μέσω DMX512.\nBRITEQ LDP-COBWASH 50WW ΠΡΟΒΟΛΕΑΣ\nHELIPTIC-9x10WH από την CONTEST, εφέ που διαθέτει τρείς κινούμενες μπάρες φωτισμού, η οποίες διαθέτουν 3 LED ισχύος 10 Watt η καθεμία. Η κίνηση PAN είναι απεριόριστη, ενώ η TILT στις 145 μοίρες. Λειτουργεί αυτόματα, με τη μουσική ή μέσω DMX512. Βάρος 9,6 Kg.\nBRITEQ LDP-POWERBAR 24FC ΠΡΟΒΟΛΕΑΣ\nCONTEST IRLEDFLAT-1x30TCb ΠΡΟΒΟΛΕΑΣ LED\nRGB LED προβολέας αλλαγής χρωμάτων, τύπου PAR38, σε ασημί χρώμα. Διαθέτει 75 LED ισχύος 10mm, ειδική βάση στήριξης και μπορεί να λειτουργήσει με DMX512 (dimmer, strobe, colours), αυτόνομα, σε συγχρονισμό με την μουσική, master-slave.\nCONTEST LED-38RGB-SI ΠΡΟΒΟΛΕΑΣ LED


Τσίλι σιν Κάρνε: Η vegan εκδοχή του τσίλι κον κάρνε - VeganWorld.gr\nΑπό τα πιο γνωστά πιάτα της Μεξικάνικης κουζίνας σε μια vegan συνταγή με επιπλέον γεύση & θρεπτική αξία\nΜερίδες: 4-6 μεδίδες\n150 γρ. Κιμά Σόγιας, μουλιασμένη σύμφωνα με τις οδηγίες της συσκευασίας\n400 γρ. Ντομάτες, ψιλοκομμένες\n300 γρ. Μαύρα Φασόλια, βρασμένα αλλά να κρατάνε λίγο\n150 γρ. Ντοματοπελτέ\nVegan Γιαούρτι (προαιρετικά)\nΜουλιάζουμε τον κιμά σόγιας σύμφωνα με τις οδηγίες της συσκευασίας.\nΕν τω μεταξύ, ξεφλουδίζουμε και κόβουμε σε κύβους τα κρεμμύδια και τα καρότα. Αφαιρούμε τους σπόρους από το τσίλι και το ψιλοκόβουμε. Ψιλοκόβουμε το σκόρδο και τα καρύδια. Τα αφήνουμε στο πλάι.\nΣτραγγίζουμε τον μουλιασμένο κιμά σόγιας και συμπιέζοντας τον, αφαιρούμε από αυτόν όσο περισσότερο νερό γίνεται. Αλατοπιπερώνουμε ” γεναιόδωρα”.\nΖεσταίνουμε το λάδι σε μια μεγάλη κατσαρόλα σε μέτρια φωτιά και τηγανίζουμε τον κιμά σόγιας για περίπου. 3-4 λεπτά, ή μέχρι να ροδίσει. Προσθέτουμε τη σάλτσα σόγιας και συνεχίζουμε να τηγανίζουμε για 1-2 λεπτά.\nΠροσθέτουμε τα ψιλοκομμένα κρεμμύδια, σκόρδο, τσίλι, αποξηραμένη ρίγανη, βασιλικό, κύμινο και πάπρικα, και τηγανίζουμε για περίπου 3-4 λεπτά, ή έως ότου το κρεμμύδι είναι ημιδιαφανές. Προσθέτουμε τοματοπελτέ και καστανή ζάχαρη, ανακατεύουμε για να συνδυαστούν καλά και τηγανίζουμε για άλλα 2-3 λεπτά.\nΠροσθέτουμε τα καρότα και το καλαμπόκι και τηγανίζουμε για επιπλεόν 5 λεπτά. Προσθέτουμε λίγο νερό και μαγειρεύουμε σε χαμηλή φωτιά το vegan τσίλι για περίπου 30 λεπτά. Μετά το ήμισυ του χρόνου μαγειρέματος, προσθέτουμε τα ψιλοκομμένα καρύδια. Εάν το τσίλι πυκνώσει πάρα πολύ, προσθέτουμε επιπλέον νερό μέχρι να επιτευχθεί η επιθυμητή συνοχή. Δοκιμάζουμε αν χρειάζεται αλάτι επιπλέον.\nΣερβίρουμε το τσίλι με ψιλοκομμένο κόλιανδρο και ένα κουτάλι vegan γιαούρτι.\n15 νέες μελέτες αποδεικνύουν τα οφέλη της vegan διατροφής


Nature 582, 167-168 (2020) doi: 10.1038/d41586-020-01520-4\nΗ κρίση COVID-19 έχει αναδείξει πόσο γρήγορα και ανοιχτά μπορούν να διατίθενται οι επιστημονικές εκδόσεις, όταν οι επιστήμονες το θέλουν. Οι ερευνητές που ασχολούνται με την πανδημία μοιράζονται προκαταρκτικά αποτελέσματα σε preprint αποθετήρια και σε ιστότοπους ιδρυμάτων, με πρωτοφανείς ρυθμούς, αγκαλιάζοντας το είδος της πρώιμης, δημόσιας διάθεσης. Με τη βοήθεια ερευνητών που έχουν αξιολογήσει γρήγορα τις μελέτες από ομοτίμους (peereview) ο εκδοτικός μηχανισμός μεταφέρει τις επιστημονικές εξελίξεις από τα χειρόγραφα έως την επίσημη δημοσίευσή τους σε χρόνο ρεκόρ.\nΔιαχείριση Ιατρικής πληροφόρησης Επιστήμη της Πληροφόρησης\nΤα μέλη της παθογόνου ιογενούς οικογένειας των κοροναιών παρέμειναν για καιρό "κάτω από το ραντάρ", αν και δεν είναι εντελώς ακίνδυνα. Ένας από τους πολλούς κοροναίους εκεί έξω, σίγουρα έχει μολύνει οποιονδήποτε από εμάς, πολύ πριν από την εμφάνιση του SARS-CoV-2 τέλη 2019. Στο άρθρο πραγματοποιείται αναδρομή στα μεγαλύτερα ορόσημα, από την ανακάλυψη αυτής της ιογενούς οικογένειας στους ανθρώπους, τη δεκαετία του 1960, έως την εμφάνιση του SARS-CoV-2. Δίνεται σύνδεσμος για σχετικό πληροφοριακό γράφημα σε μορφή pdf.\nCOVID-19 Research in Brief: December, 2019 to June, 2020\nNature Briefing, doi: 10.1038/d41591-020-00026-w\nΗ έρευνα για την COVID-19 εξελίσσεται με εντυπωσιακή ταχύτητα. Ωστόσο, πολλά πρέπει ακόμα να διερευνηθούν για την αποτελεσματική καταπολέμηση αυτής της πανδημίας. Το δημοσίευμα, πραγματοποιεί μια ανασκόπηση των 6 τελευταίων μηνών βιοϊατρικής έρευνας για την COVID-19.\nΛοιμώδη νοσήματα Ανασκόπηση Ιατρική έρευνα και Πειραματική ιατρική


ΤΑ ΝΕΑ ΜΑΣ (2010) | Σάββας Κ.Χειρίδης MD,MSc,PhD,FACS, Γενικός Χειρουργός Λαπαροσκοπική-Ρομποτική-Βαριατρική\nHome » ΤΕΛΕΥΤΑΙΑ ΝΕΑ » ΤΑ ΝΕΑ ΜΑΣ (2010)\n26-10-2010 ΙΑΤΡΙΚΟ ΚΕΝΤΡΟ ΑΘΗΝΩΝ\nΛαπαροσκοπική αποκατάσταση αριστερής κιρσοκήλης σε νεαρό άνδρα 36 ετών. Η επέμβαση έγινε με γενική αναισθησία, μέσω τομών του 0,5 εκ. κάτω από τον ομφαλό. Ο ασθενής έλαβε εξιτήριο την επόμενη μέρα χωρίς τον παραμικρό πόνο.\n20-7-2010 ΙΑΤΡΙΚΟ ΚΕΝΤΡΟ ΑΘΗΝΩΝ\nΤοποθέτηση ρυθμιζόμενου γαστρικού δακτυλίου σε άνδρα 38 ετών με νοσογόνο παχυσαρκία (Προεγχειρητικό βάρος 111 κιλά). Η επέμβαση κράτησε 45 λεπτά και ο ασθενής έλαβε εξιτήριο την επόμενη μέρα χωρίς ενοχλήσεις.\nΑπρίλιος 2010, Αθήνα\nΟ Σ.Χειρίδης συμμετείχε ως ομιλητήτς στη 16η Επιστημονική Συνάντηση Ελλήνων φοιτητών Ιατρικής και Διεθνές Φόρουμ, με θέμα: "Το μέλλον της Ρομποτικής Χειρουργικής". Επίσης προήδρευσε στη Στρογγυλή Τράπεζα με θέμα: "Robotic Surgery: Advantages, Applications and Breakthroughs".


Ιούλιος 2020 | Aggouria.net\nΔωρεάν Προγνωστικά στοιχήματος (Τρίτη 28-07-20)\nMaria Pap.\t27/07/2020\nΚαλησπέρα σε όλους! Πατώσαμε πλήρως με τα προγνωστικά στοιχήματος ποδοσφαίρου της Κυριακής. Μας πούλησε για τα καλά το Αγγλικό πρωτάθλημα ποδοσφαίρου, μιας και ακόμη και τα σχετικά εύκολα ματσάκια τα χάναμε στα γκολ. Καλή καρδιά όμως και πάμε παρακάτω! Για\nΠροβλέψεις στοιχήματος ποδοσφαίρου Δευτέρα 27-07-20\nΚαλησπέρα παιδιά μου και καλή εβδομάδα να έχουμε! Το Σάββατο πήγε σχετικά καλά για τις προβλέψεις στοιχήματος ποδοσφαίρου του aggouria.net, καθώς πιάσαμε έξι στα δέκα σημεία και δύο στα τέσσερα Ημίχρονα – Τελικά. Είχαμε όμως και ένα ακριβές σκορ από\nMaria Pap.\t25/07/2020\nΚαλησπέρα και καλό μας αγωνιστικό Σαββατοκύριακο! Επιτέλους ήρθε η μέρα που το κουπόνι του στοιχήματος είναι γεμάτο με αγώνες. Κάτι το οποίο δεν το βλέπουμε και κάθε μέρα τώρα τελευταία. Βέβαια, όχι ότι αλλάζουν και πολλά πράγματα στις προβλέψεις στοιχήματος


Με... αφεντικό τον Άκπομ! - Sfina.gr\nΑρχική / Ποδόσφαιρο / ΠΑΟΚ / Με… αφεντικό τον Άκπομ!\nΣτην αποψινή αναμέτρηση με τους Κρητικούς, ο Ράζβαν Λουτσέσκου θα έχει στη διάθεση του και τον Τσούμπα Άκπομ, που είδε την αποβολή του στο παιχνίδι με την ΑΕΛ να του στερεί το δικαίωμα να συνεχίσει το σερί σκοραρίσματος του.\nΣτην επιστροφή του ο Νιγηριανός επιθετικός θα βρει μάλιστα την ομάδα κόντρα στην οποία έχει πετύχει τα περισσότερα γκολ της καριέρας του. Ο Τσούμπα Άκπομ έχει συναντήσει τον ΟΦΗ, στις δύο του θητείες στον Δικέφαλο, οκτώ φορές, με απολογισμό επτά νίκες και μια ισοπαλία. Σε αυτά τα οκτώ παιχνίδια μάλιστα έχει βρει το δρόμο προς τα δίχτυα έξι φορές, μοιράζοντας και ακόμα τρεις ασίστ.


Νοσοκομείο Παπαγεωργίου: Εκδήλωση ευαισθητοποίησης για τη δωρεά μητρικού γάλακτος | Cityportal.gr\nαπό Cityportal team A 20/05/2022 - 20:00\nΜητέρες δότριες και λήπτριες μητρικού γάλακτος μοιράστηκαν τις προσωπικές τους εμπειρίες και έστειλαν μήνυμα υπέρ της δωρεάς μητρικού γάλακτος, από το προαύλιο του Νοσοκομείου Παπαγεωργίου Θεσσαλονίκης. Παράλληλα, μαίες της Α΄ Πανεπιστημιακής Μαιευτικής-Γυναικολογικής Κλινικής του Νοσοκομείου, φοιτήτριες και φοιτητές του Τμήματος Μαιευτικής του Διεθνούς Πανεπιστημίου Ελλάδος ενημέρωναν τους πολίτες για τα πολλαπλά εξαιρετικά οφέλη του μητρικού γάλακτος.\nΗ πρωτότυπη, πλημμυρισμένη από αισιόδοξα συναισθήματα, εκδήλωση πραγματοποιήθηκε την Τετάρτη 19 Μαΐου, στο πλαίσιο του εορτασμού της Παγκόσμιας Ημέρας Δωρεάς Μητρικού Γάλακτος, με σύνθημα «Drops of love for a better world».\nΗ φετινή Παγκόσμια Ημέρα βρίσκει την Τράπεζα Μητρικού Γάλακτος του Νοσοκομείου να συμπληρώνει τρία χρόνια λειτουργίας, με τα ευεργετικά της αποτελέσματα να είναι ορατά.\n«Το μωράκι μας γεννήθηκε πρόωρα και επί 8 μήνες δεν χαμογελούσε καθόλου, ήταν εντελώς απαθές, και αυτό επηρέασε ψυχολογικά και την υπόλοιπη οικογένεια. Ωστόσο, από τότε που έλαβε μητρικό γάλα από την Τράπεζα επέστρεψε στο σπίτι και γελάει συνεχώς, μέχρι και στον ύπνο του!», ανέφερε η Ελένη Παπαϊωάννου, μητέρα 3χρονου κοριτσιού, που παραβρέθηκε στην εκδήλωση για να στείλει το δικό της μήνυμα. «Χρειάστηκε να γεννήσω πρόωρα. Το μωρό μου γεννήθηκε με βάρος 760 γραμμάρια και δεν μπορούσε να λάβει το γάλα μου. Οι ειδικοί του Νοσοκομείου Παπαγεωργίου με συμβούλεψαν να λάβω γάλα από την Τράπεζα Μητρικού Γάλακτος. Τώρα πλέον το μωράκι μου είναι υγιές, δέχεται το γάλα μου και έχω περίσσευμα οπότε θέλω να κάνω δωρεά στην Τράπεζα», τόνισε η Μαραβέλλα Κουτσογιάννη.\n«Η Τράπεζα είναι μέλος του Ευρωπαϊκού Συνδέσμου Τραπεζών Μητρικού Γάλακτος, λειτουργεί με αυστηρά πρωτόκολλα σε όλες τις διαδικασίες παστερίωσης, έχει ISO και διασφάλιση του Ελέγχου Ποιότητας γίνεται υπό τις αρχές του HACCP. Η λειτουργία της μας δίνει τη δυνατότητα να προσφέρουμε μητρικό γάλα στα μικρά και ευάλωτα μωρά, κάτι πολύ σημαντικό, γιατί το μητρικό γάλα είναι το καταλληλότερο γάλα για αυτά», δήλωσε η διευθύντρια της Β’ Πανεπιστημιακής Νεογνολογικής Κλινικής Ελισάβετ Διαμαντή.\nΑπό την έναρξη της λειτουργίας της, στην Τράπεζα καταγράφεται προοδευτική αύξηση του ποσού του γάλακτος που δώρισαν αφιλοκερδώς μητέρες από τη Βόρεια Ελλάδα. Παράλληλα, παρατηρείται αύξηση του αριθμού των «ανώριμων» νεογνών που ευεργετήθηκαν από αυτή την προσφορά αγάπης. Σύμφωνα με την ίδια, η ευεργετική επίπτωση της σίτισης με μητρικό γάλα των πρόωρων νεογνών βάρους μικρότερο των 1.500 γραμμαρίων και ηλικίας κύησης μικρότερης των 32 εβδομάδων, είναι εμφανής στη νοσηρότητά τους, όσον αφορά τα προβλήματα από το έντερο.\n«Σκοπός μας είναι να ευαισθητοποιήσουμε την κοινή γνώμη, καθώς η δωρεά μητρικού γάλακτος είναι μια δύσκολη προσφορά, ανιδιοτελής, χρονοβόρα και κοστοβόρα. Θέλουμε και η Πολιτεία να αγκαλιάσει την προσπάθειά μας και να μας βοηθήσει να δώσουμε επιπλέον κίνητρα στις μανούλες δότριες», υπογράμμισε η προϊσταμένη της Α΄ Πανεπιστημιακής Μαιευτικής-Γυναικολογικής Κλινικής Λία Βοζίκη.\nΤις μητέρες δότριες ευχαρίστησε η πρόεδρος του Συλλόγου Φίλων του Νοσοκομείου Παπαγεωργίου «Η Αντηρίδα» Γεωργία Δερετζή: «Η προσφορά τους εντάσσεται στο πλαίσιο του εθελοντισμού, που είναι και αυτός πηγή ζωής, όπως το μητρικό γάλα. Η σημερινή πρωτοβουλία αποτελεί πρωτοποριακή εθελοντική προσπάθεια και ευχαριστώ για αυτό όλους τους συντελεστές».\nΠαπανικολάου: Κατεπείγουσα έρευνα για τα αίτια θανάτου 43χρονου


Μυτιλήνη: Συνέλαβαν Αλγερινούς μετανάστες για τις τελευταίες διαρρήξεις στο νησί\nΣτη σύλληψη πέντε Αλγερινών μεταναστών προχώρησε η Αστυνομία, οι οποίοι έμεναν σε ενοικιαζόμενο δωμάτιο στην πόλη της Μυτιλήνης, έχοντας διαφύγει από τον καταυλισμό της Μόριας και τις τελευταίες 20 μέρες διέπραξαν 19 κλοπές και διαρρήξεις σε καταστήματα και επιχειρήσεις στο κέντρο της πόλης.\nΗ Αστυνομία έφτασε στα ίχνη των μεταναστών από ίχνη αίματος που άφησε πίσω του ένας από αυτούς, μέσα σε κατάστημα, μετά από τραυματισμό.\nΟι Αλγερινοί, έμπαιναν συνήθως νωρίς τα ξημερώματα σε καταστήματα και επιχειρήσεις, με καλυμμένα πρόσωπα, παραβιάζοντας κυρίως πόρτες ή παράθυρά και αφού ερευνούσαν τους εσωτερικούς χώρους, αφαιρούσαν χρήματα, ηλεκτρονικές συσκευές καθώς και διάφορα εμπορεύματα.\nΗ αξία των κλοπιμαίων, πολλά από τα οποία βρέθηκαν στην κατοχή τους, εκτιμάται ότι ξεπερνά τις 10.000 ευρώ, ενώ μεγάλο είναι και το ύψος των φθορών που προξένησαν. Εξετάζεται επίσης η τυχόν συμμετοχή τους και σε άλλα συναφή αδικήματα.\nΚρήτη: Μεγάλη απάτη με…μαϊμού εμφιαλωμένο νερό!\nΚινηματογραφική ληστεία σε κοσμηματοπωλείο στα Σεπόλια\nΚλειστό λόγω έργων τμήμα της Εγνατίας Οδού\nΠώς ο «Δημοκήδης» θα… αλλάξει σε 25 ημέρες το ΕΣΥ


Η Τράπεζα γνωστοποίησε ότι μετά το διακανονισμό των εντολών άσκησης των warrants περιλαμβανομένων και των κλασματικών μετοχών, ασκήθηκαν συνολικά 64 warrants επί μετοχών έκδοσης της τράπεζας και κατοχής του ΤΧΣ.\nΤα ασκηθέντα warrants αντιστοιχούν σε 35 κοινές μετοχές ήτοι το 0,000% του συνολικού μετοχικού κεφαλαίου με αντίστοιχη αύξηση των εν κυκλοφορία μετοχών.\nΤο αναλογούν ποσό το οποίο καταβλήθηκε από τους ασκήσαντες τα warrants προς το ΤΧΣ ανέρχεται σε 2669,36 ευρώ.\nΣυνέπεια των ανωτέρω, τα εκδοθέντα warrants τα οποία παραμένουν σε ισχύ ανέρχονται πλέον σε 245.745.661 ενώ οι μετοχές της Τράπεζας επί των οποίων σύρονται και τις οποίες κατέχει το ΤΧΣ, ανέρχονται σε 134.819.987.\nMore in this category: « Εθνική: Τρέχει με... χίλια το πρόγραμμα εθελουσίας Εθνική Τράπεζα: Νέο μέλος του Δ.Σ. η Eva Cederbalk »


Sky.gr Forum • Προβολή θέματος - Πώληση Αλεξίπτωτου Triple seven Deck 700 Ευρώ\nΗμερομηνία Σάβ Σεπ 21, 2019 11:12 pm\nΠωλείται Αλεξίπτωτο πλαγιάς TRIPLE SEVEN DECK ΕΝ/Α 2016\nΧρώμα Πορτοκαλί,μπλε,λευκό.https://www.google.com/search?q=triple+ ... wnEnJRJmKM:\n94 ώρες πτήσης http://www.sky.gr/leonardo/stats/world/ ... iew=0_2626\nστα 700 ευρω!! Η τελευταία προσφορά να μην το χαρίσουμε κιόλας!!!!\nΟ λόγος προφανής για αλλαγή κατηγορίας (καιρός ήταν) σε ΕΝ/Β. Το φτερό είναι άψογο χωρίς σκισίματα εννοείται!\nRe: Πώληση Αλεξίπτωτου Triple seven Deck 700 Ευρώ\nαπό vifor52 » Δευτ Ιουν 10, 2019 11:23 pm\nvifor52 έγραψε: Πωλείται Αλεξίπτωτο πλαγιάς TRIPLE SEVEN DECK ΕΝ/Α 2016


ΒΙΟΠΟΙΚΙΛΟΤΗΤΑ - ΥΔΑΤΙΚΑ ΟΙΚΟΣΥΣΤΗΜΑΤΑ - ΚΠΕ ΚΑΣΤΟΡΙΑΣ\n Χερσαία οικοσυστήματα\n Υδατικά οικοσυστήματα\n Μεσογειακά οικοσυστήματα\nΜια άλλη διάκριση ανάμεσα στα θαλάσσια περιβάλλοντα γίνεται με βάση την απόστασή τους από την ξηρά. Τα νερά που καλύπτουν τα κεκλιμένα και αβαθή ηπειρωτικά κράσπεδα αποτελούν τη νηριτική ζώνη, που χωρίζεται στη μεσοπαλιρροιακή και υποπαλιρροιακή ζώνη (εικ. 2). Η μεσοπαλιρροιακή ζώνη καλύπτεται παροδικά με νερό και επομένως οι οργανισμοί που ζουν εκεί έχουν αναπτύξει προσαρμογές κατάλληλες για επιβίωση όταν το σώμα τους καλύπτεται από νερό και όταν είναι εκτεθειμένο στον αέρα. Στις βραχώδεις παραλιακές περιοχές αναπτύσσονται οργανισμοί που προσκολλώνται στα βράχια για να μη παρασύρονται από τα κύματα, ενώ στις αμμώδεις οι οργανισμοί κινούνται ελεύθερα ή τρυπώνουν μέσα στην άμμο. Οι οργανισμοί της υποπαλιρροιακής ζώνης δεν επηρεάζονται από τις παλίρροιες. Το πλαγκτόν επιπλέει και το νηκτόν, μικροσκοπικοί και μη οργανισμοί που ζουν στο νερό και έχουν ανεπτυγμένη την ικανότητα για ενεργητική μετακίνηση π.χ. ψάρια, κολυμπάει ελεύθερα στα νερά της νηριτικής ζώνης.\nΕικόνα 4. Κοραλλιογενείς ύφαλοι\nΕικόνα 5. Εκβολές ποταμών\nΤο περιβάλλον των γλυκών νερών μπορεί να διακριθεί σε ευτροφικό και ολιγοτροφικό ανάλογα με τα επίπεδα της οργανικής ύλης και του οξυγόνου που περιέχει. Ο όρος ευτροφισμός αναφέρεται στη φυσική ή τεχνητή διεργασία κατά την οποία αυξάνεται η συγκέντρωση των οργανικών ενώσεων σε μία υγρή διάπλαση. Ο εμπλουτισμός μιας υδατοσυλλογής με οργανικές ενώσεις (θρεπτικά συστατικά, ιδιαίτερα άζωτο και φώσφορο) οδηγεί σε αύξηση της φυτικής βιομάζας (εικ. 6).\nΕικόνα 6. Α. Ευτροφική, πλούσια σε θρεπτικά στοιχεία λίμνη και Β. Ολιγοτροφική, φτωχή σε θρεπτικά στοιχεία λίμνη\nΕιδικότερα όσον αφορά στα λιμναία περιβάλλοντα, μπορούμε να διακρίνουμε τρεις ζώνες. Η πρώτη, παρόχθια, είναι η ρηχή ζώνη κοντά στη στεριά και περιέχει υδρόβια φυτά με ριζικό σύστημα και μια πλούσια ποικιλία ζώων, όπως υδρόβια έντομα, σαλιγκάρια, σκουλήκια, καθώς επίσης αστακούς, αχιβάδες, μύδια, στρείδια και ψάρια. Τα απομακρυσμένα από τις όχθες επιφανειακά νερά των λιμνών, όπου δεν αναπτύσσονται υδρόβια φυτά με ρίζες, συνιστούν τη λιμναία ζώνη. Η παραπάνω ζώνη διαπερνάται από το φως και περιέχει άφθονο, κατά τη διάρκεια καθορισμένων εποχών του έτους, φυτοπλαγκτόν και ζωοπλαγκτόν καθώς επίσης και ψάρια. Στις βαθιές λίμνες, τα νερά κάτω από τη λιμναία ζώνη συνιστούν τη βαθιά ζώνη στην οποία φθάνει λίγο ή καθόλου φως και συνεπώς δεν αναπτύσσεται βλάστηση παρά μόνο κάποιοι μικροοργανισμοί όπως βακτήρια, μύκητες, σκουλήκια, λάρβες εντόμων και ορισμένα μαλάκια και καρκινοειδή (εικ. 7).\nΕικόνα 7. Η ζωή στη λίμνη\nΕικόνα 1, 6: MILLER T. G.: "Living in the Environment: Principles, Connections and\nSolutions", σελ. 186,198 - Προσαρμογή από το ΚΠΕ Καστοριάς\nΕικόνα 2, 3, 5, 7: MADER S.: "Inquiry Into Life", σελ. 678, 679, 676, 675 -\nΕικόνα 4: www.mcsuk.org/marineworld/ coralcamp.htm\n Μεσόγειος: Τα «καυτά σημεία» της ρύπανσης\n Ωκεανοί στο μικροσκόπιο\n Το μέλλον των θαλασσών μας


Όλγα Γεροβασίλη: Αν κάποιοι στο εσωτερικό ευελπιστούν στην αποσταθεροποίηση, να το ξεχάσουν – ΣΥ.ΡΙΖ.Α. ΑΧΑΪΑΣ\nΌλγα Γεροβασίλη: Αν κάποιοι στο εσωτερικό ευελπιστούν στην αποσταθεροποίηση, να το ξεχάσουν\nHome Όλγα Γεροβασίλη: Αν κάποιοι στο εσωτερικό ευελπιστούν στην αποσταθεροποίηση, να το ξεχάσουν\n«Η κυβέρνηση έχει πολύ πρόσφατη εντολή από το εκλογικό σώμα να προχωρήσει στην υλοποίηση της συμφωνίας και παραμένει με επιτυχία εντός των στόχων» τονίζει η κυβερνητική εκπρόσωπος Ο. Γεροβασίλη σε συνέντευξη της στην εφημερίδα «Επένδυση».\n«Παράλληλα, βρίσκεται συνεχώς σε ανοικτή επικοινωνία τόσο με την κοινοβουλευτική ομάδα, όσο και με τους θεσμικούς φορείς της κοινωνίας», επισημαίνει.\n-Aν φανεί ότι δεν υπάρχει διάθεση συνεννόησης με τους εταίρους, θα εξετάζατε το ενδεχόμενο οικουμενικής κυβέρνησης ή ακόμα και τεχνοκρατών;\n7 Φεβρουαρίου 2016 / Συνεντεύξεις


ΧΙΟΣ / -\nΕξαιρετικά ακριβής, λεπτομερής, εύχρηστος. Αντίθετα με τους χάρτες «του πεντακοσάρικου» ή άλλους χάρτες που μοιάζουν καλοί αλλά είναι γεμάτοι ανακρίβειες και ελλείψεις, ο χάρτης της ROAD είναι ο μόνος που προσφέρει χαρτογράφηση ακριβείας με χιλιομετρήσεις σε όλους του δρόμους. Αν θέλετε τον καλύτερο χάρτη της Χίου, με τις περισσότερες πληροφορίες σε οδικό δίκτυο, τοπωνύμια, παραλίες, ξωκλήσια, αξιοθέατα, εμπιστευτείτε τα μάτια σας: ανοίξτε τους άλλους χάρτες και συγκρίνετε μόνοι σας. Η διαφορά είναι ολοφάνερη! (ΑΠΟ ΤΗΝ ΠΑΡΟΥΣΙΑΣΗ ΤΗΣ ΕΚΔΟΣΗΣ)\nΞενόγλωσσος τίτλος CHIOS\nΚωδικός Πολιτείας 3695-0083


Ο Τσακαλώτος για τον έρωτα, τη Τζούλια Ρόμπερτς, το Μπραντ Πιτ και τον Κουασιμόδο\nupdated 12:35 PM EEST, Μαϊ 25, 2019\nΈνα λογοπαίγνιο αποφάσισε να κάνει ο Ευκλείδης Τσακαλώτος στη Βουλή.\n«Γίνονταν μάχες για το αγγλικό δίκαιο του PSI, προδότες μας ανέβαζαν προδότες μας κατέβαζαν. Σήμερα όχι μόνο αγγλικό δίκαιο έχετε αλλά παρέχετε και 25 δισ. περιουσία του δημοσίου ως εγγυήσεις του υπερταμείου. Αισθάνεστε την ανάγκη να ζητήσετε σήμερα συγνώμη; Εσείς κύριε υπουργέ των Οικονομικών ήσασταν στο τραπεζάκι με τους αγανακτισμένους και κάνατε πολιτική καριέρα με το δεν χρωστάω δεν πληρώνω. Θα ήταν γενναία πολιτική πράξη να ζητήσετε συγνώμη.\nΠως αισθάνεστε δε τώρα που ο κ. Τσίπρας αγωνίζεται να κάνει μια συμφωνία με τα Σκόπια με αποκλειστικό σκοπό την ένταξή τους στο ΝΑΤΟ; Εσείς που λέτε στη συνεδριακή απόφαση του ΣΥΡΙΖΑ ότι η ατλαντική συμμαχία πρέπει να καταργηθεί; Πρέπει όλοι να καταλάβουν πόσο τεράστιοι πολιτικοί απατεώνες είστε», είπε νωρίτερα ο 'Αδωνις Γεωργιάδης.\nMore in this category: « Παππάς: Ο κ. Μητσοτάκης αναιρεί την πολιτική που έχει υπηρετήσει και ο πατέρας του Άδωνις Γεωργιάδης: Πρέπει όλοι να καταλάβουν πόσο τεράστιοι πολιτικοί απατεώνες είστε »\n«Παρά τις προφητείες των καταστροφολόγων, η Ευρώπη άντεξε»\nΈκρηξη στη Λυών: Καμία ανάληψη ευθύνης για τη βομβιστική επίθεση\nΚρήτη: Κλείδωσε το παιδί της μέσα στο αυτοκίνητο\nΗ Jennifer Aniston αποκαλύπτει τι είπε στην Angelina Jolie λίγο πριν ξεκινήσει το φλερτ με τον Brad Pitt


Την δεκάτη εβδόμη Ιουλίου ένα υποκείμενο επ’ ονόματι Μπάμπης εισήλθε στο χώρο του σουπερ μάρκετ. Η ώρα ήταν 8 πρωινή. Υπήρχαν τρείς πελάτες. Ο ένας βρίσκονταν στο χώρο των τυριών, ο άλλος επέλεγε λαχανικά . Ο Μπάμπης κατευθύνθηκε στο χώρο των ποτών. Κάθισε αρκετή ώρα βλέποντας. Μετά με μια αποφασιστική κίνηση πήρε ένα φθηνό ουίσκι και κατευθύνθηκε προς το ταμείο. Την ίδια ώρα στην άλλη άκρη της πόλης η κύρια Ιουλία μόλις σηκώθηκε από τον ύπνο. Κοιμόταν πολύ λίγο τις τελευταίες ημέρες. Υπό τη επήρεια του ύπνου πήγε στην τουαλέτα. Χτύπησε με το πόδι της στην γωνία της πόρτας και έβγαλε ένα πνιχτό ουρλιαχτό. Αυτό βέβαια την ξύπνησε τελείως. Βέβαια δεν ήξερε ότι ο Μπάμπης εκείνη την ώρα επέλεγε ένα μπουκάλι ουίσκι ούτε και ήξερε και τον Μπάμπη. Ο γιος της λέγονταν Μενέλαος και ήταν στην Γερμανία σχεδόν από την αρχή της κρίσης.\nΤο λεωφορείο ξεκίνησε στις 7 ακριβώς από το σταθμό εκείνη την ημέρα. Οδηγός του ήταν ο Γιώργος από τα Κάτω Λεχώνια, πενήντα εφτά χρονών. Η κατεύθυνση του ήταν προς την Αφησσο. Ευτυχώς το πρωί η κίνηση δεν είναι μεγάλη και είχε άνεση. Σκέπτονταν τις μεσημεριανές ώρες και ανατρίχιαζε. Τελευταία η κίνηση στους δρόμους ήταν τόσο μεγάλη όσο ποτέ άλλοτε, η «κρίση» όπως έλεγαν. Η κυρία Ιουλία αποφάσισε περισσότερο για να περάσει την ώρα της στο σουπερ μάρκετ που βρίσκονταν ο Μπάμπης στην άλλη ακρη της πόλης. Βγήκε στην στάση και πήρε το λεωφορείο που οδηγούσε ο Γιώργος. Το λεωφορείο διέσχιζε ολόκληρη την πόλη και πήγαινε προς τα Λεχώνια. Δεν είχε πολλούς. Κάποια πιτσιρίκια που πήγαιναν προφανώς για μπάνιο ήταν καθισμένα στα πίσω καθίσματα. Όταν έφτασε στο σουπερ Μάρκετ ο Μπάμπης που μόλις είχε αγοράσει το ουίσκι ανέβηκε. Η κυρία Ιουλία σηκώθηκε να κατέβει αλλά σε μια στιγμή το μετάνιωσε. Γιατί να μην πάει πιο μακριά; Και κάθισε βλέποντας την πόλη. Ο Μπάμπης άνοιξε το ουίσκι και άρχισε να πίνει σιωπηλά. Ο Γιώργος οδηγούσε και σκέπτονταν ότι το βράδυ είχανε στο σπίτι καλεσμένους τα πεθερικά και κάτι συγγενείς της γυναίκας του και βαριόνταν εξαιρετικά όχι γιατί δεν τους εκτιμούσε αλλά γιατί πάντα γίνονταν οι ίδιες συζητήσεις. – Γιατί πίνεις; Είπε η κύρια Ιουλία. Ο Μπάμπης την κοίταξε. – Έτσι της είπε πίνω γιατί δεν έχω κάτι καλύτερο να κάνω. – Είσαι νέος άνθρωπος δεν είναι δυνατόν να μην έχεις κάτι καλό να κάνεις. – Δεν έχω. Ο Γιώργος τους άκουγε. Τελευταία είχε προσέξει πολλούς που έπιναν μέσα στο λεωφορείο. Φοβόνταν και λίγο γιατί δεν ήξερε τι μπορεί να συμβεί. Και στο λεωφορείο είναι πολύ δύσκολο να ελέγξεις τους πίσω ενώ οδηγείς. Παλιά είχε μια φοβία ότι κάποιος θα τους έκανε πειρατεία και θα τους οδηγούσε στην Αλβανία ή στην Ιταλία – είχε δει ένα έργο που είχε αυτή την υπόθεση. Το λεωφορείο προχωρούσε. Ο Μπάμπης έπινε. Η κ, Ιουλία προσπαθούσε να τον κάνει να μιλήσει και ο Γιώργος οδηγούσε. Όλα κυλούσαν κανονικά και το αυτοκίνητο θα έφτανε στην Αφησσο και θα κατέβαινε ίσως η κυρία Ιουλία. Ο Γιώργος όμως σκεφτόμενος τους δικούς του είχε φουντώσει. Η ζωή του ήταν απόλυτα κανονισμένη. Σπίτι και δουλειά. Έβγαινε μόνο με την γυναίκα του. Έτρωγα στο σπίτι στο μπάρμπεκιου που είχε κάνει. Κι αφού έπιναν έφευγαν κι αυτός προσπαθούσε να χωνέψει. Και τον έπαιρνε ο ύπνος αργά και νευρίαζε με τον εαυτό του. Και κυρίως αυτό που τον προβλημάτιζε είναι ότι δεν είχε πλέον όνειρα. Να φύγει, να κάνει ταξίδια γιατί τα αγαπούσε τα ταξίδια από μικρός. Δεν είχε όνειρα. Του αρκούσε αυτό το τιμόνι το λεωφορείο που του το είχε αγοράσει ο πατέρας του. Του αρκούσαν αυτά. Και για αυτό νευρίαζε με τον εαυτό του. Ξαφνικά είδε μια διασταύρωση. Σταμάτησε. «Όποιος θέλει να κατέβει το λεωφορείο δεν πάει σήμερα Αφησσο». Τα πιτσιρίκια διαμαρτυρήθηκαν λίγο αλλά βγήκαν. Έμειναν μέσα ο Μπάμπης η κυρία Ιουλία και ο Γιώργος ο οδηγός. Έκοψε αριστερά στο βουνό. Ο Μπάμπης συνέχιζε να πίνει. Η κ. Ιουλία έδειχνε να μην την ενδιαφέρει τίποτα ή μάλλον ήταν απόλυτα ευχαριστημένη γιατί τα πράγματα πήραν αυτή την τροπή και περνούσε κάπως διαφορετικά τον χρόνο της. Σταμάτησαν σε ένα σουπερ μάρκετ. Μικρή στάση είπε ο Γιώργος.\nΚάθισαν μαζί. Δεν είχανε τίποτα να πούνε. Με λένε Ιουλία είπε κι εμένα Γιώργο. Μπάμπης είπε και άφησε το μπουκάλι. Λοιπόν που πάμε; Δεν ξέρουμε κι εμείς που πάμε κύριε Γιώργο. Όλη η ζωή μας ήταν ένα δρομολόγιο αλλά δεν ξέραμε γιατί γίνεται αυτό το δρομολόγιο. Συμφωνώ είπε ο Μπάμπης. Η ζωή μας ήταν ένα δρομολόγιο αλλά δεν ξέρουμε που πάει. Δεν έχει νόημα είπε ο Γιώργος. Τα δρομολόγια δεν έχουν νόημα. Απλώς υπάρχουν για να υπάρχουν λεωφορεία και οδηγοί λεωφορείων. Καλά είπε η κυρία Ιουλία και οι άνθρωποι δεν θα μετακινούνται; Και γιατί μετακινούνται οι άνθρωποι; Για να αλλάξουνε παραστάσεις είπε ο Μπάμπης δεν μπορείς να βλέπεις συνεχώς τα ίδια πράγματα. – Εσύ για παράδειγμα τι βλέπεις τόση ώρα; Αφού πίνεις;. – Δεν βλέπω τίποτα αλλά καταλαβαίνω ότι κάτι διαφορετικό συμβαίνει σήμερα – Ωραία σας ρωτώ που θέλετε να σας πάω; - Εσύ Γιώργο που θέλεις να πάς; Ρώτησε απαλά η κυρία Ιουλία. – Ειλικρινά δεν ξέρω. Θα ήθελα να αποφύγω το βραδινό πάρτι αλλά δεν θέλω πουθενά να πάω. Ας μείνουμε τότε εδώ.\nΕκείνη την ημέρα σημειώθηκαν τρεις θάνατοι στην πόλη. Ο Μπάμπης που τον βρήκαν με ένα άδειο μπουκάλι ουίσκι, κοντά στο σουπερ μάρκετ. Η κυρία Ιουλία που βρέθηκε από την ανιψιά της στο μπάνιο. Και ο Γιώργος που πέθανε με έμφραγμα οδηγώντας το λεωφορείο. Βεβαίως κηδεύτηκαν με κόσμο πολύ γιατί ο καθένας θέλει να πηγαίνει στον θάνατο των άλλων. Τις επόμενες ημέρες τα σουπερ μάρκετ άνοιξαν κανονικά. Τα λεωφορεία συνέχισαν να πηγαίνουν τα δρομολόγια. Και σε κάθε σπίτι μια κυρία Ιουλία που είναι μόνη θα πηγαίνει στο μπάνιο κάθε πρωί. Και σκέψου ότι όλα αυτά γίνονται σε ένα σύμπαν που δεν γνωρίζει κανονικότητες.\nΑναρτήθηκε από VARALIS στις 12:38 μ.μ. Δεν υπάρχουν σχόλια:\nμια εκδήλωση ορατή του χώματος\nΑναρτήθηκε από VARALIS στις 4:24 μ.μ. Δεν υπάρχουν σχόλια:\nΑναρτήθηκε από VARALIS στις 4:50 μ.μ. Δεν υπάρχουν σχόλια:\nΣτην οδό Χατζηαργύρη\nκατοικούνε μουτρωμένα τρωκτικά\nκι είναι εκεί σου λέω, ένα σμιχτό διώροφο\nαπό πλάνη κι από καδρόνια λύπης\nτο ξέρω γιατί έπαιζα παιδί.\nΚάτω στο δρόμο βρίσκεις χορταριασμένες λέξεις\nαπό αυτές που μοιάζουν με μικρά αμαξίδια\nγια να χωράνε στην παλάμη του Θεού.\nΚι ανακαλύπτω εγώ με τα βγαλμένα μάτια\nοσμή από ουροφόρο τριανταφυλλιά\nγύρω στα τόσα χρόνια της περιοδείας μου\nπάνω από το φύραμα του νεκρού πατέρα,\nφαντάζομαι ότι θα ήταν πάντα εκεί\nγιατί μεγάλωσε μες στα κυρτά εφηβικά μου χρόνια.\nΕγώ το λέω απερίφραστα, δεν βλέπω\nισορροπώ μονάχα στις κορυφές των μικρών μου τίποτα\nκι ενίοτε βουτώ αιμοσταγής στα βάραθρα του ονείρου.\nΌλα διαστέλλονται και συστέλλονται όλα\nκαι μόνο η οδός Χατζηαργύρη\nως προέκταση πορνείου\nακονίζοντας τα ματωμένα νυφικά της μέρας.\nΑναρτήθηκε από VARALIS στις 4:34 μ.μ. Δεν υπάρχουν σχόλια:\nHOMMAGE A JOSEPH ET MARIE HOLLER DE OLLON\n«Με λένε Ιωσήφ με ξέρεις. Και την γυναίκα μου τη λένε Μαρία, κι αυτό το ξέρεις. Ιωσήφ και Μαρία απο το Ολλον στην Ελβετία. Ολοι περίμεναν να κάνουμε αγόρι και να τον ονομάσω Ιησού. Κι αντι για γιό ήρθανε δυο κορίτσια η Ολγα και Ιωσηφίνα. Αλλά πρόσφυγες γίναμε. Δεν θα σου πω γιατί. Στους μύλους ήμουν. Με κυνηγούσαν, ήθελα αέρα. Κάποια μέρα ήρθε κάποιος μηχανικός από την Ελλάδα και μου μιλούσε για το Βόλο. Που να τον ξέρω τον Βόλο εκεί στην Ελβετία. Τον έχουν οι Τούρκοι είπε αλλά γίνεται ένα μεγάλο λιμάνι και είναι όμορφος βουνά νερά πολλά. Φύγαμε. Πήραμε λίγα πράγματα και φύγαμε. Φτάσαμε βράδυ στο λιμάνι του Γόλου από Θεσσαλονίκη μαζί με τους μηχανικούς και τον Ντε Κίρικο. Ανέβηκαμε στο κάστρο. Μας φιλοξένησαν. Την άλλη μέρα έψαξα να βρω μέρος για να στήσω ένα σπίτι. Ηθελα να παω Μακρυνίτσα. Ηταν μακριά. Ηθελα να φτιάξω μύλο. Μυλωνάς ήμουν αυτό ήξερα. Ξεκίνησα το πρωί με τα πόδια από το ποτάμι. Πέρασα Ανακασιά και κει στον Αη Νικολάκη σταμάτησα. Εδώ θα φτιάξω το σπίτι μας. Την άλλη μέρα ήρθαμε με τη Μαρία. Το χτίσαμε πέτρα πέτρα. Το χώρο τον αγόρασα είχα λεφτά. Καθίσαμε δυο τρία χρόνια εκεί. Είδα ότι δύσκολα θα έβγαινε ο μύλος και η μεταφορά δύσκολη και τα παιδιά απομακρυσμένα απ τους ανθρώπους. Είχε ένα εκκλησάκι από πάνω μας, στο βράχο. Ο αδελφός μου λεγόνταν Νικόλας. Το εκκλησάκι ήταν αφιερωμένο στον Αη Νικόλα. Μια νύχτα θυμάμαι έκανε σεισμό. Το εκκλησάκι έπεσε. Παραλίγο πάνω στο σπίτι. Είπα της Μαρίας θα το φτιάξω. «Ιωσήφ είμαστε καθολικοί ας το φτιάξουν οι ορθόδοξοι». Δεν της είπα τίποτα αλλά παρήγγειλα τις πέτρες. Εγινε δίπλα στο παλιό. Αρκετά είχαμε τραβήξει στην ευρώπη πια για την θρησκεία τόσος θάνατος γιατί ; και τόσο μίσος; Το εκκλησάκι το έφτιαξα πάντως. Το ήθελα για να θυμάμαι περισσότερο εγώ ότι είμαστε φτιαγμένοι για να αγαπάει ο ένας τον άλλον να τον σέβεται. Να το θυμούνται και οι άλλοι ότι το έφτιαξε ένας καθολικος ένας αιρετικός όπως με λέγαν.\nΟ καιρός περνούσε. Αποφασίσαμε να πάμε πιο κάτω στην Ανακασιά. Μου προτείναν ένα μέρος στις Αηδονοφωλιές και ένα άλλο στο Βόλο. Στο Βόλο ήταν μεγάλο καμμιά δεκαπενταριά στρέμματα. Πήγα να το δω. Γεμάτο βούρλα. Το άλλο ήταν τρία στρέμματα, έβλεπα από μακριά την Επισκοπή και από μακριά το κάστρο. Εδώ φτιάξαμε το σπίτι μας. Αυτό που μένεις τώρα. Εδώ μεγαλωσαν τα παιδιά. Εδώ παντρέψαμε την Ολγα την γιαγιά σου με τον Νικόλα. Εδώ γεννήθηκαν τα εγγόνια μου που δεν τα γνώρισα. Η Ολγα έγινε ορθόδοξη η Ιωσηφίνα έμεινε καθολική. Αυτό που έκανα στο εκκλησάκι το ήθελα και στην οικογένεια. Και κοίτα θαύμα. Το εκκλησάκι ήταν για τον Αγιο Νικόλαο κι η Ολγα η μεγάλη βρήκε Νικόλα να αγάπησε και για να παντρευτεί. Ειδα πολλά παιδί μου. Ειδα τους Τούρκους να έρχονται και σήκωσα ελβετική σημαία εκεί στο βράχο που τώρα είναι ο Μπισακός. Πήγαμε να φτιάξουμε με τον πασά ένα μεγάλο μύλο εκεί απέναντι από την εκκλησία του Αη Γιάννη. Και με έστειλε στην Ελβετία να φέρω μηχανήματα. Αλλά πέθανε στο μεταξύ ευτυχώς δεν χρεώθηκα προσωπικά. Τυρανίστηκα αλλά χάρηκα στο λέω. Μέχρι που αρρώστησε η Μαρία και πέθανε νέα. Ηρθε ο Δον Δαλέζιος ένας καλός παπάς από την φραγκοκκλησια που πήγαιναμε τις Κυριακές και την έψαλε. Την θάψαμε εδώ να την έχω μαζί μου. Μετά από λίγα χρόνια έφυγα εγώ να γίνει τόπος, να έρθουν καινούργιοι άνθρωποι, καλύτεροι από μας »


Βήμα πρόκρισης για τους Εφήβους\nΣε ένα συγκλονιστικό αγώνα που κρίθηκε στη δεύτερη παράταση, η Εθνική Εφήβων νίκησε με 89-85 την Ισπανία και ξεκίνησε με το δεξί τη δεύτερη φάση του Ευρωπαϊκού Πρωταθλήματος Εφήβων του Ικονίου!\nΚορυφαίοι για το αντιπροσωπευτικό μας συγκρότημα ήταν ο Βασίλης Χαραλαμπόπουλος (25π., 18 ριμπ., 6 ασίστ, 3 τάπες) και ο Δημήτρης Σταμάτης (31π., 7 ριμπ., 4 ασίστ). Η Εθνική αντιμετωπίζει αύριο (29/7) στις 18:30 τη Σερβία.\nΗ ελληνική ομάδα απάντησε στο 8-4 της Ισπανίας με ένα σερί 9-0 (8-13), αλλά είδε τους αντιπάλους της να ξαναπερνούν μπροστά με 28-22 λίγο πριν το τέλος της δεύτερης περιόδου. Με επτά διαδοχικούς πόντους η Εθνική ανέκαμψε (34-38), αλλά ακολούθησε ένα 13-0 της Ισπανίας, που έφτασε και στο +11, 54-43, στο ξεκίνημα της τέταρτης περιόδου.\nΤα τρίποντα των Οικονομόπουλου και Κόνιαρη βοήθησαν την Ελλάδα να μειώσει στον πόντο (49-48) και να περάσει μπροστά με τρεις (59-62). Οι Ισπανοί ανέκτησαν το προβάδισμα (63-62), ο Οικονομόπουλος με τρίποντο στα 23’’ έβαλε μπροστά την Εθνική (63-65), αλλά 15’’ μετά ο Αλόνσο με δύο βολές ισοφάρισε (65-65) και το παιχνίδι πήγε στην παράταση μετά το άστοχο σουτ του Σταμάτη.\nΤο τρίποντο του Χαραλαμπόπουλο έφερε την Ελλάδα στο +4 (70-74), αλλά ο Γκαρθία «απάντησε» και με δύο βολές στα 4’’… προκάλεσε νέα παράταση (75-75). Τα τρία τρίποντα του Σταμάτη έκαναν τη διαφορά υπέρ της Εθνικής στο δεύτερο έξτρα πεντάλεπτο κι έφεραν τελικά τη νίκη.\nΤα δεκάλεπτα: 14-17, 32-29, 51-43, 65-65, 75-75 (α΄παρατ.), 85-89 (β΄παρατ.).


ΠΟΛΥΚΡΑΤΗΣ – Ν Α Υ Κ Ρ Α Τ Ο Υ Σ Σ Α\n. Γέννηση – oικογένεια\nΟ Πολυκράτης (580-522 π.Χ.) υπήρξε ο τελευταίος από μια σειρά τυράννων, συνδεόμενων μεταξύ τους με συγγενικά δεσμά, που καθόρισαν την πολιτική ζωή της Σάμου τον 6o αι. π.Χ., επιτυγχάνοντας την απώθηση των εξωτερικών εχθρών (κυρίως των Μυτιληναίων), την επέκταση της σαμιακής περαίας, την ισχυροποίηση του ναυτικού εμπορίου και την ανάπτυξη των τεχνών. Ο πρώτος από αυτούς ήταν ο Συλoσών, γιος του Καλλιτέλη (περ. 590 π.Χ.). Ο πατέρας του Πολυκράτη, Αιάκης, φαίνεται ότι ήταν εξάδελφος ή ανιψιός του Συλοσώντα, και μάλλον τον διαδέχθηκε στην εξουσία. H θέση του ήταν τέτοια που του επέτρεψε να καλέσει στο νησί το λυρικό ποιητή Ανακρέοντα για να διδάξει στο γιο του μουσική και τραγούδι. Ένας άλλος διάσημος στις ημέρες του ποιητής, ο Ίβυκος, επισκέφθηκε τη Σάμο στα μέσα του 6ου αι. π.Χ. (564-560 π.Χ.) και μεταξύ των άλλων έργων του συνέθεσε και ένα ποίημα αφιερωμένο στο νεαρό Πολυκράτη, ο οποίος διακρινόταν ανάμεσα στους ομηλίκους του για τη μόρφωση και τις αθλητικές του ικανότητες.\nΗ σημαντικότερη πηγή μας για την περίοδο της εξουσίας του Πολυκράτη είναι ο Ηρόδοτος. Σύμφωνα λοιπόν με τον αρχαίο ιστορικό, ο Πολυκράτης μαζί με τον αδελφό του, Συλοσώντα (Β΄), πήραν την εξουσία στασιάζοντας, πράγμα που σημαίνει πως κάποια στιγμή ο πατέρας τους πρέπει να είχε χάσει την εξουσία από τους αριστοκράτες εκείνους που είχαν απωθηθεί στο παρελθόν. Η χρονολογία της ανόδου των δύο αδελφών στην εξουσία δεν είναι γνωστή, ίσως όμως να μπορεί να τοποθετηθεί γύρω στο 548-546 π.Χ. Ο Συλοσών πέθανε δύο χρόνια αργότερα και έτσι ο Πολυκράτης έμεινε μόνος κύριος της Σάμου. Η περίοδος της εξουσίας του χαρακτηρίζεται συλλήβδην ως η περίοδος της μέγιστης ακμής του νησιού.\n3. Αναπτυξιακή προσπάθεια του Πολυκράτη\nΧάρη στην εκτίμηση που έτρεφε για την πνευματική δημιουργία, ο Πολυκράτης προσκάλεσε στην «αυλή» του πληθώρα σημαντικών καλλιτεχνών και επιστημόνων με αντάλλαγμα αδρές αμοιβές: τον Ευπαλίνο από τα Μέγαρα, που κατασκεύασε σημαντικά έργα υποδομής, όπως το λιμενοβραχίονα και το γνωστό Ευπαλίνειο όρυγμα, το γιατρό Δημοκήδη, το δάσκαλό του Ανακρέοντα, και φυσικά, το Θεόδωρο, γιο του αρχιτέκτονα Ροίκου, δημιουργού του Ηραίου. Παράλληλα, ωστόσο, άλλοι πνευματικοί άνδρες, όπως ο φιλόσοφος και μαθηματικός Πυθαγόρας, είχαν αναγκαστεί την περίοδο της τυραννίας να φύγουν από το νησί, λόγω πολιτικών διαφορών.\nΌμως εκτός από χαρισματικούς δημιουργούς ο Πολυκράτης εισήγαγε στο νησί και ζώα ή φυτά με μεγάλη σημασία, επιδιώκοντας προφανώς την αναπαραγωγή τους και την ενίσχυση της τοπικής οικονομίας. Έφθασαν έτσι κατσίκες από τη Σκύρο, κυνηγετικά σκυλιά από την Ήπειρο, πρόβατα από τη Μίλητο (περιζήτητα για το μακρύ και στιλπνό τους τρίχωμα) και χοίροι από τη Σικελία. Ανέθεσε επίσης να του κατασκευάσουν ένα νέο τύπο πλοίου, τη Σάμαινα, κατάλληλου τόσο για εμπορική όσο και για πολεμική χρήση. Με την αύξηση του στόλου του, ο Πολυκράτης κατόρθωσε να αποκτήσει τον έλεγχο στο ανατολικό Αιγαίο, δημιουργώντας μια θαλασσοκρατορία. Η ναυτική ακμή μαρτυρείται και από τα ξύλινα μοντέλα πλοίων που έχουν βρεθεί ως αφιερώματα στο Ηραίο. Τη γενικότερη οικονομική ευημερία αντανακλούν και οι αργυρές κοπές νομισμάτων επί Πολυκράτη, που αντικατέστησαν τις παλαιότερες από ήλεκτρο, καθώς το κράμα αυτό σπάνιζε μετά την περσική κατάκτηση της Λυδίας, από όπου προερχόταν. Ο ίδιος ο Πολυκράτης φαίνεται πως είχε υγιή οικονομική αντίληψη, εμπορικό δαιμόνιο θα λέγαμε καλύτερα, καθώς μαρτυρίες λένε πως πριν από την ανάρρησή του στην εξουσία είχε ζητήσει να του φτιάξουν σκεύη και υφάσματα πολυτελείας, τα οποία ενοικίαζε για ειδικές εκδηλώσεις.\nΗ οικονομική ακμή είχε αντίκτυπο και στην τέχνη: η σαμιακή κεραμική άνθησε τον 6ο αι. π.Χ., με θέματα παρμένα κυρίως από το φυτικό και ζωικό κόσμο. Χαρακτηριστικό είναι το γεγονός ότι αρκετά έργα γλυπτικής είναι ενυπόγραφα, πράγμα που φανερώνει την υψηλή κοινωνική θέση που απολάμβαναν οι καλλιτέχνες.\nΩστόσο η πολιτική ζωή του νησιού στιγματιζόταν από τον περιορισμό των ελευθεριών και την εξορία όσων διαφωνούσαν. Στις αρνητικές στιγμές της πολιτικής σταδιοδρομίας του Πολυκράτη συγκαταλέγονται η ρήξη της συμφωνίας του με τον Άμαση της Αιγύπτου, γεγονός που έθιξε τα σαμιακά συμφέροντα στην εμπορική αποικία της Ναύκρατης και οδήγησε κάποιους από τους εκεί εμπόρους και ναυτικούς να στασιάσουν, καθώς και το περιστατικό της δολοφονίας και κατάσχεσης των περιουσιών κάποιων επιφανών από τη Λυδία που είχαν βρει καταφύγιο στη Σάμο για να γλιτώσουν από τον Πέρση σατράπη Οροίτη. Φαίνεται πως πάγια επιδίωξη του Πολυκράτη ήταν η εξολόθρευση της τάξης των γεωμόρων (δηλ. των γαιοκτητών) και η χρησιμοποίηση της περιουσίας τους για τη χρηματοδότηση των μεγάλων δημοσίων έργων που είχε σχεδιάσει. Στόχος του ήταν να προσφέρει κοινωφελή έργα στο δήμο, προκειμένου να ισχυροποιήσει τα δεσμά μαζί του και κυρίως με τους οπλίτες.\n4. Τέλος της εξουσίας του Πολυκράτη\nΗ κάμψη της εξουσίας του Πολυκράτη και της σαμιακής ισχύος ήρθε όταν ο Καμβύσης ανέβηκε στον περσικό θρόνο και κατέλαβε το ναυτικό των Φοινίκων. Ο Πολυκράτης αρχικά συντάχθηκε με τους Πέρσες και έστειλε μάλιστα 40 πλοία με πολιτικά διαφωνούντες για να ενισχύσουν την εκστρατεία των Περσών για την κατάκτηση της Αιγύπτου. Ωστόσο οι διαφωνούντες αυτοί κατέφυγαν στη Σπάρτη και έπεισαν τους Σπαρτιάτες και τους Κορινθίους να εκστρατεύσουν εναντίον του νησιού.\nΜε τα ταμεία του άδεια και τους Πελοποννησίους να έχουν υπό τον έλεγχό τους το Αιγαίο, ο Πολυκράτης έκανε ένα απονενοημένο διάβημα: δέχτηκε την πρόταση του Οροίτη για συνεργασία. Όταν όμως πήγε στη Λυδία αποδείχθηκε ότι η πρόταση ήταν τέχνασμα: ο Οροίτης τον συνέλαβε και τον θανάτωσε σταυρώνοντάς τον.


Τελευταία ενημέρωση: 2019-02-16, 13:40:37\nΚρίθηκε ένοχη για ψευδορκία μάρτυρα και για ψευδή παράσταση πρόκλησης πλημμελήματος\nΜάλιστα το Δικαστήριο δεν αναγνώρισε στην καταδικασθείσα ούτε το ελαφρυντικό του μειωμένου καταλογισμού, ούτε το αντίστοιχο της ειλικρινούς μεταμέλειας.\n«Πανικοβλήθηκε ότι υπήρχε λογιστικό λάθος, αλλά προέβη σε αυτήν την πράξη προκειμένου να αποφύγει τυχόν ποινικές ευθύνες», είπε η εισαγγελέας έδρας προτείνοντας ενοχή της κατηγορούμενης.\nΗ δικηγόρος τόνισε ότι η κατηγορούμενη δέχτηκε το καινούργιο πόστο που της ανέθεσαν στη γραμματειακή υποστήριξη, από καθαρίστρια που ήταν, προκειμένου να μη χάσει την εργασία της έχοντας τη διαβεβαίωση ότι η μετακίνηση αυτή θα ήταν προσωρινή.\n«Τότε της προκλήθηκε καθημερινό άγχος και εξαιτίας του προβλήματος υγείας που αντιμετωπίζει βρέθηκε εκτός εαυτού», ανέφερε μεταξύ άλλων.\nΕξάλλου, νωρίτερα απολογούμενη στο Δικαστήριο η 49χρονη είπε ότι φοβόταν μη λερώσει την υπόληψή της και ότι από τις φοβίες και μόνο οδηγήθηκε στην Αστυνομία.\n«Μετά τα πήρα πίσω. Δεν μπορούσα να λέω ψέματα», είπε μεταξύ άλλων και τόνισε ότι στα καινούργια καθήκοντα που της ανατέθηκαν δεν ήξερε πώς να διαχειριστεί τις αποδείξεις. «Αυτό το ποσό ίσως είναι εικονικό, ίσως δεν υπάρχει», είπε.\nΥπενθυμίζεται ότι η 49χρονη οδηγήθηκε στο Αυτόφωρο μετά από σχηματισμό δικογραφίας που έκανε σε βάρος της η Υποδιεύθυνση Ασφάλειας Βόλου για άσκοπη κινητοποίηση Αρχής στις 7 Φεβρουαρίου.\nΗ 49χρονη είχε τηλεφωνήσει στο «100» και ενημέρωσε ότι εξερχόμενη της οικίας της ένας άγνωστος άνδρας με μηχανάκι τής επιτέθηκε και της άρπαξε την τσάντα της που περιείχε το προαναφερόμενο ποσό.


Πώς επηρεάζει η ζέστη την καρδιά μας; - Δ.Υ.Ο\nΌταν ο καιρός είναι ζεστός, ιδρώνουμε προκειμένου η θερμοκρασία του σώματος να διατηρηθεί σε φυσιολογικά επίπεδα. Η έντονη όμως εφίδρωση οδηγεί σε μεγαλύτερη απώλεια υγρών απ’ ότι συνήθως, με αποτέλεσμα να υπάρχει κίνδυνος πτώσης της αρτηριακής πίεσης και εμφάνισης σημαντικής ταχυκαρδίας. Αυτό για τους περισσότερους ανθρώπους δεν αποτελεί ιδιαίτερο πρόβλημα, αρκεί να λαμβάνουν άφθονα υγρά όπως νερό και αναψυκτικά, που κατά προτίμηση δεν περιέχουν ζάχαρη. Αν όμως δε λάβουμε τα κατάλληλα μέτρα ή αν έχουμε κάποια καρδιακή πάθηση, μπορεί να εμφανιστούν συμπτώματα θερμικής εξάντλησης ή ακόμα και θερμοπληξίας, αναφέρει ο κ. Κωνσταντίνος Κοντός, Καρδιολόγος, Αναπληρωτής Διευθυντής Τομέα Καρδιάς στο Μetropolitan Hospital.\nΕιδική κατηγορία αποτελούν οι ασθενείς με καρδιακή ανεπάρκεια, οι οποίοι επειδή η καρδιά τους δε λειτουργεί όπως πρέπει (μειωμένο κλάσμα εξώθησης), λαμβάνουν διουρητικά που σε συνδυασμό με την αφυδάτωση λόγω ζέστης αλλά και τη μειωμένη πρόσληψη υγρών μπορεί να εμφανίσουν επιδείνωση της νόσου και σοβαρές επιπλοκές. Έτσι, είναι επιβεβλημένη η επικοινωνία με τον καρδιολόγο τους για τη βέλτιστη ρύθμιση της αγωγής τους. Χρειάζεται λοιπόν ιδιαίτερη προσοχή από όλους, κατά τους καλοκαιρινούς μήνες, έτσι ώστε να μην αντιμετωπίσουμε δυσάρεστες καταστάσεις.


Cooking and the city! : Cupcakes: Μαύρο βελούδο με κεράσι!\nCupcakes: Μαύρο βελούδο με κεράσι!\nΈχω τρελαθεί με αυτό το site και με αυτά τα Cupcakes!Δοκιμάστε τα οπωσδήποτε! Είναι ιδανικά για παιδικό πάρτι αλλά και μία πολύ καλή συνταγή για τις γιορτινές ημέρες όπως τα Χριστούγεννα που έφτασαν! Είναι πραγματικά υπέροχα! Τα έχω ήδη φτιάξει αλλά δεν τολμώ να ανεβάσω φωτογραφίες! Φαίνονται τόσο υπέροχες αυτές οι φωτό! Δυστυχώς δεν έχω τόσο καλή φωτογραφική μηχανή... Ελπίζω και εγώ στον Άγιο Βασίλη!!Δεν θα μπορούσα βέβαια να μην αναφέρω την Rosie η οποία είναι το ίδιο γλυκιά όπως τα γλυκά της!\n175 γρ. ζάχαρη (3/4 κούπας τσαγιού και 2 κουταλιές της σούπας)\n57 γρ. βούτυρο ανάλατο (1/4 κούπας τσαγιού)\n30 ml φυτικό λάδι (2 κουταλιές της σούπας)\n10 ml μαύρο χρώμα ζαχαροπλαστικής ή και παραπάνω αν χρειαστεί (2 κ. γλ.)\n10 ml καθαρό εκχύλισμα βανίλιας (2 κ. γλ.)\n4 γρ. αλάτι 1/2 κ.γλ.)\n150 γρ. αλεύρι για όλες τις χρήσεις (1 και 1/4 κούπα τσαγιού)\n30 γρ. σκούρο κακάο (3 κ.σ.)\n114 ml γάλα σε θερμοκρασία δωματίου (1/2 κούπα τσαγιού)\n2,5 ml λευκό ξύδι (1/2 κ.γλ.)\n1,5 γρ. σόδα φαγητού (1/4 κ. γλ.)\n56 γρ μαλακό ανάλατο βούτυρο (1/4 κούπα τσαγιού)\n250 γρ. κρύο τυρί κρέμα κομμένο σε κύβους\n460 γρ. άχνη ζάχαρη (4 κούπες τσαγιού)\n5 ml καθαρό εκχύλισμα βανίλιας (1 κ. γλ.)\n30 ml κεράσι μαρμελάδα (2 κ.σ.)\n1. Προθερμαίνουμε το φούρνο στους 180 βαθμούς. Ετοιμάζουμε τη θήκη για τα κεκάκια.\n2. Σε μπωλ ανακατεύουμε τη ζάχαρη, το βούτυρο, το λάδι, το μαύρο χρώμα, τη βανίλια και το αλάτι. Χτυπάμε με το μίξερ για 5 λεπτά σε μέτρια ταχύτητα μέχρι το μείγμα μας να είναι πολύ ελαφρύ και αφράτο.\n3. Προσθέτουμε το αυγό και συνεχίζουμε το ανακάτεμα σε μέτρια ταχύτητα μέχρι να ενωθούν τα υλικά.\n4. Σε μπωλ κοσκινίζουμε το κακάο με το αλεύρι.\n5. Προσθέτουμε 1/3 από το μείγμα αλεύρι - κακάο και συνεχίζουμε το ανακάτεμα με το μίξερ μέχρι να ενωθούν τα υλικά και μετά προσθέτουμε το 1/2 από το γάλα. Ρίχνουμε εναλλάξ αλεύρι και γάλα μέχρι να τελειώσουν.\n6. Σε μικρό μπωλ ανακατεύουμε το ξύδι με τη σόδα και τα προσθέτουμε στο μείγμα. Συνεχίζουμε το ανακάτεμα για λίγο ακόμα.\n7. Βάζουμε το μείγμα στις θήκες για τα κεκάκια και ψήνουμε στους 180 βαθμούς για 22 λεπτά περίπου. 22 λεπτα. Δοκιμάζουμε με μια οδοντογλυφίδα και όταν βγαίνει μόνο με μερικά ψιχουλάκια επάνω τότε τα κεκάκια μας είναι έτοιμα.\n8. Σε μπωλ χτυπάμε με το μίξερ για 2 λεπτά σε μέτρια ταχύτητα το βούτυρο με την άχνη ζάχαρη.\n9. Προσθέτουμε το κρύο τυρί και συνεχίζουμε να χτυπάμε σε μέτρια ταχύτητα για 2 λεπτά.\n10.Προσθέτουμε τη βανίλια και το αλάτι και χτυπάμε για 1 λεπτό ακόμα.\nΠροσέχουμε να μη χτυπήσουμε πολύ την κρέμα γιατί θα γίνει πολύ μαλακιά.\n11.Προσθέτουμε τη μαρμελάδα κεράσι και ανακατεύουμε σε χαμηλή ταχύτητα για πολύ λίγο.\nΑφήνουμε την κρέμα για λίγο στο ψυγείο να σταθεί και χρησιμοποιούμε κορνέ ζαχαροπλαστικής για να γαρνίρουμε τα cupcakes και να δώσουμε σχήμα.\nΔιατηρούμε στο ψυγείο αλλά σερβίρουμε σε θερμοκρασία δωματίου.\nΑν την κρέμα μας τη θέλουμε πιο ροζ προσθέτουμε λίγη μαρμελάδα κεράσι ακόμα.\nΑναρτήθηκε από mariettas cookingacademy στις 12:18 π.μ.\nsundayspoon 20 Δεκεμβρίου 2012 - 11:14 π.μ.\nΕγώ πάντως πολύ θα ήθελα να δω και τις δικές σου φωτό! Είμαι σίγουρη ότι θα είναι μια χαρά! Τι πειράζει που δεν έχεις τόσο καλή φωτογραφική; Άλλωστε, πού ξέρεις; Μπορεί να σου φέρει μία ο Άγιος Βασίλης... ;-)


ΕΘΝΙΚΟ FORUM: Κυριάκος Μητσοτάκης: .Το ποιός θα γίνει πρωθυπουργός δεν θα το αποφασίσει κανένας κ.Σαββίδης\nΚυριάκος Μητσοτάκης: .Το ποιός θα γίνει πρωθυπουργός δεν θα το αποφασίσει κανένας κ.Σαββίδης\n"Η χώρα χρειάζεται παραγωγικό Δημόσιο και ανταγωνιστική οικονομία."\nΣυνέντευξη του Προέδρου της Νέας Δημοκρατίας κ. Κυριάκου Μητσοτάκη στο ραδιόφωνο του ΣΚΑΪ 100.3 και το δημοσιογράφο Άρη Πορτοσάλτε. 8/5/2017\nΤο ποιός θα γίνει πρωθυπουργός δεν θα το αποφασίσει κανένας κ.Σαββίδης. Θα το αποφασίσει ο λαός. #skai\n— Kyriakos Mitsotakis (@kmitsotakis) May 8, 2017\nΗ υπόθεση Σαββίδη είναι ο ορισμός της διαπλοκής. Πρώτη φορά είχαμε δημόσια ομολογία διαπλοκής. #skai\nΠρώτες μας προτεραιότητες η μείωση του ΕΝΦΙΑ, η μείωση του φόρου επιχειρήσεων και η μείωση του ΦΠΑ στα αγροτικά εφόδια. #skai\nΕδώ & 1 χρόνο έχουμε καταθέσει πρόταση νόμου για την ψήφο των Ελλήνων του εξωτερικού. Δέσμευση μου να είναι ένα απο τα πρώτα νομοσχέδια μας.\nΑν υπάρχουν ακόμα συμπολίτες μας που πιστεύουν το αφήγημα του εύκολου λαϊκισμού να μην ψηφίσουν ΝΔ.Από εμένα παραμύθια δεν θα ακούσουν #skai\n«Το ποιος θα γίνει πρωθυπουργός στη χώρα δεν θα το αποφασίσει κανένας κ. Σαββίδης, θα το αποφασίσει ο κυρίαρχος ελληνικός λαός» διεμήνυσε εξάλλου ο Κυριάκος Μητσοτάκης σε συνέντευξή του στον ΣΚΑΙ,υπογραμμίζοντας ότι ο επιχειρηματίας πληρώνει "γραμμάτιο" στην κυβέρνηση.\nΌπως επισήμανε, «o κ. Σαββίδης έδωσε συνέντευξη άκρως υποστηρικτική στον πρωθυπουργό αλλά στα όρια του προσβλητικού για τον Αρχηγό της Αντιπολίτευσης, τέσσερις μέρες αφότου η Βουλή, με προσωπική παρέμβαση του πρωθυπουργού και του κ. Καμμένου, έχει ψηφίσει μία χαριστική τροπολογία που χαρίζει στην επιχείρηση του κ. Σαββίδη 38.000.000 ευρώ από πρόστιμα λαθρεμπορίου». "Εμείς", ανέφερε, "δεν πρόκειται να δεχθούμε ούτε παρεμβάσεις ούτε εκφοβισμούς… Οι επενδύσεις χρειάζονται κανόνες, και όλοι οι επενδυτές είναι ευπρόσδεκτοι αρκεί να τηρούν το νόμο και να μη θεωρούν ότι πρέπει να αποκτήσουν έλεγχο των ΜΜΕ για να αποκτήσουν προστασία… Αυτός είναι ο ορισμός της διαπλοκής, είναι δημόσια ομολογία διαπλοκής. Όταν κάποιος αγοράζει επιχείρηση ξέρει τι αγοράζει, όπως αποδείχθηκε και από δημοσιεύματα για τη ΣΕΚΑΠ... Αυτά ρυθμίζονται πριν, όχι εκ των υστέρων» διευκρίνισε.


ΚΑΤΑΓΓΕΛΛΟΥΜΕ ΤΟΝ ΔΙΕΥΘΥΝΤΗ ΤΗΣ Δ/ΝΣΗΣ ΟΡΓΑΝΩΣΗΣ | ΕΔΟΠ / ΔΕΗ\nΚΑΤΑΓΓΕΛΛΟΥΜΕ ΤΟΝ ΔΙΕΥΘΥΝΤΗ ΤΗΣ Δ/ΝΣΗΣ ΟΡΓΑΝΩΣΗΣ\nΜε τον τρόπο που λειτουργεί η ιεραρχία στη ΔΕΗ -ευτυχώς υπάρχουν και εξαιρέσεις-προκαλεί και εξοργίζει σε όλες τις εκφάνσεις σχεδόν σε καθημερινή βάση.\nΦαίνεται ότι είναι ενταγμένοι και προσηλωμένοι στον απαξιωτικό τρόπο που εφαρμόζει η Διοίκηση όσον αφορά το προσωπικό, το συνδικαλιστικό κίνημα και τους αντιπροσωπευτικούς συλλόγους των κατηγοριών.\nΗ περίπτωση, όμως, του κυρίου Παναγιωτάκη ξεφεύγει από κάθε λογική, γιατί πρόκειται για ένα συνάδελφο που πριν αναλάβει θέση ευθύνης υπηρέτησε το συνδικαλιστικό κίνημα και θα έπρεπε να σέβεται τους θεσμούς γνωρίζοντας την λειτουργία τους και τις αρμοδιότητές τους.\nΠιο συγκεκριμένα τον καταγγέλλουμε για αντιδεοντολογική συμπεριφορά σε θέματα που αφορούν την φύλαξη των εγκαταστάσεων, καθώς και προτεινόμενες προτάσεις για την λειτουργία του τομέα αυτού, όπου με προκλητικό και απαξιωτικό τρόπο αγνόησε ότι η ΕΔΟΠ/ΔΕΗ είναι αντιπροσωπευτικό σωματείο της κατηγορίας των φυλάκων και προέβη σε κοινοποίηση εγγράφων σε άλλους συλλόγους, προκαλώντας παράλληλα στο γραφείο του σύσκεψη για τα θέματα αυτά. Γιατί άραγε;\nΜήπως οι προτάσεις του Π.Α.Σ.Π.Α για την φύλαξη δηλ. να μειωθούν οι θέσεις, των φυλάκων να ελαχιστοποιηθούν οι νέες προσλήψεις, να σταματήσουν οι μετατάξεις βρίσκουν σύμφωνο τον κ. Δ/ντή ή για τα αποτελέσματα της επιτροπής και τα νέα συστήματα που θα εφαρμόσουν, θέλουν την στήριξη του Π.Α.Σ.Π.Α αλλά και του τοπικού σωματείου ΣΠΑΡΤΑΚΟΣ το οποίο συμμετείχε στη σύσκεψη.\nΔηλώνουμε ότι θα μας βρουν απέναντί τους. Δεν θα δεχθούμε, εν κρυπτώ και παραβύστω, συμφωνίες που απαξιώνουν το προσωπικό της φύλαξης, το οποίο έχει προσφέρει πολλά για την προστασία των εγκαταστάσεων.\nΕπιπλέον κάνουμε σαφές ότι θα προστατέψουμε το δημόσιο χρήμα, καταγγέλλοντας αυτούς που επιδιώκουν με το πρόσχημα του εκσυγχρονισμού της φύλαξης να δώσουν δουλειά σε εταιρίες, προμηθευτές και εργολάβους.\nΥ.Γ Συνάδελφοι φύλακες\nΣύντομα θα επικοινωνήσουμε μαζί σας καταγράφοντας τις προτάσεις μας, σε σχέση με τα συμπεράσματα της επιτροπής που ανακοίνωσε ο κ. Παναγιωτάκης. Είναι άλλωστε γνωστό ότι αντιμετωπίζουμε δημόσια και υπεύθυνα τα ζητήματα και όχι στα κρυφά και σε ερμητικά κλεισμένες πόρτες.


Lux Aeterna: Η Μαγεία της Σελήνης\nΗ Σελήνη - Γεσούντ αντανακλά σαν καθρέφτης το ηλιακό φως όπως ακριβώς το υποσυνείδητο αντανακλά το φως του Ανώτερου Εαυτού - Τίφαρετ και επιτρέπει την επαφή μαζί του μέσω της εικονικής γλώσσας του υποσυνείδητου. Η Σελήνη – Γεσούντ ως ανακλαστήρας του ηλιακού φωτός – Πνεύματος σχετίζεται με τη δύναμη του οραματισμού, μέσω του οποίου οι πνευματικές ενέργειες είναι δυνατόν να γίνουν αντιληπτές ως μορφές.\nΗ λεπτή, δεκτική και εύπλαστη αιθερική ύλη της Σελήνης - Γεσούντ ανταποκρίνεται στις Κοσμικές παλίρροιες των εσωτερικών πεδίων και τις αντανακλά. Κινείται διαρκώς στο ρυθμό τους εξασφαλίζοντας με αυτή την κίνηση τη συνοχή, την κάθαρση και τη σταθερότητα των φυσικών μορφών. Η σταθερότητα του Γεσούντ είναι η σταθερότητα της κίνησης που εξασφαλίζει τη διαρκή αλλαγή – εξέλιξη. Άλλωστε είναι γνωστό πλέον στην επιστήμη ότι κάθε υλικό σώμα είναι η έκφραση της διαρκούς κίνησης των στοιχειωδών σωματιδίων που το αποτελούν. Όπως ακριβώς η ταχύτατα κινούμενη έλικα ενός ανεμιστήρα δημιουργεί την αίσθηση της εικόνας ενός στερεού δίσκου.\nAναδημοσίεση απο: Voluntas


Η ''ΒΑΛΥΡΑ'' ΤΗΣ ΙΘΩΜΗΣ: Μεσσηνία-Silver Alert: Εξαφάνιση ηλικιωμένης!!!\nΜεσσηνία-Silver Alert: Εξαφάνιση ηλικιωμένης!!!\nΣτο πόδι βρίσκεται ένα χωριό στη Μεσσηνία για τον εντοπισμό μιας ηλικιωμένης.\nΕίναι η Σταυρούλα Αγγουρά 77 χρόνων, που αγνοείται από το μεσημέρι της Τετάρτης 15 Νοεμβρίου από το σπίτι της στο χωριό Μυρτοποταμιά Μεσσήνης.\nΣύμφωνα με τους συγγενείς της το τελευταίο διάστημα ήταν ιδιαίτερα πιεσμένη ψυχολογικά λόγω οικονειακών προβλημάτων. Η συνηθισμένη της διαδρομή ήταν από το σπίτι στο κτήμα της που βρίσκεται σε απόσταση πεντακοσίων μέτρων. Στο κτήμα που ήταν κλειδωμένο δεν εντοπίστηκε κάποιο ίχνος της. Έχει ύψος 1.60 και όταν χάθηκε φορούσε πράσινο πουλόβερ, καφέ φούστα και μάυρα μποτάκια. Για την εξαφάνιση της έχει σημάνει Silver Alert.\nΑναρτήθηκε από Giannis Linardos στις 2:02:00 π.μ.